
SLOVÁ JEŽIŠA Z NAZARETU

PREDSLOV

Táto kniha je výsledkom rozhovoru, ktorý sa odohral v polovici 80-tych rokov 

v Londýne. Stál som na schodoch domu môjho priateľa, ktorý mi opisoval svoje únavné hľadanie duchovného osvietenia a obnovy.  Bol už zúfalý po toľkých míľach, ktoré márne prešiel a vyčerpaný z otázok, na ktoré nemal odpoveď. Zdá sa, že len tak som sa ho spýtal, prečo do svojho hľadania nezahrnul aj Kristovo učenie.  Veď pre jeho otázky má jednoznačný význam. Bol prekvapený mojím návrhom.  Povedal, že párkrát už prelistoval Nový Zákon, ale nikdy sa nezameral na Ježišove slová.  

Rozprávali sme sa dlho do noci. Potom sme sa rozišli. Toto stretnutie nás však obidvoch naviedlo pokračovať rovnakým smerom. On začal čítať, aby objavil po prvýkrát Ježišove slová a ja som sa k nim po dlhom čase vrátil s obnovenou túžbou ich spoznávať.  Čím viac som čítal, tým viac som si uvedomoval, ako málo som doteraz vedel, ba zdalo sa mi, že aj tí najväčší vzdelanci poznali Kristovo učenie len málo. Videl som ako plytko preniká jeho posolstvo dnešnou náboženskou spoločnosťou.  Čím viac som čítal, tým zvláštnejšie mi pripadali mnohé aktivity 

a programy, ktoré sa robia v jeho mene. 

Lebo posolstvo toho, ktorý sám seba nazýval Mesiášom, nemá význam, ak neprináša aj konfrontáciu.  Vyžaduje reakciu od tých, ktorí sa približujú k jeho slovám. Revolučný hlas zaznieva svetu, ktorý je v zajatí nenásytnosti, sebanenávisti a popierania.  Dalo by sa povedať, že v Kristových slovách spočíva základná podstata každej zmeny. Veď v mnohých Ježišových myšlienkach je nielen útecha a pomoc, ale aj radikálna výzva, ktorá sa nedá prehliadnuť a ktorá v nás potláča každú apatickú reakciu. 

Ježiš prišiel na scénu s posolstvom, ktoré nezdôrazňovalo Boha ako pomstychtivého, ktorý zničí zlých, ale ako milujúceho, ktorý ponúka milosť a odpustenie.  On otvoril cestu do kráľovstva pre všetkých – pre mužov i ženy, Židov ale i pohanov, otrokov 

i slobodných - s podmienkou, že sa stanú “ako malé deti” a otvoria svoje srdcia, aby spoznali Božiu prítomnosť medzi nimi. Hoci Kristov svetonázor môže odrážať aj súvekú židovskú tradíciu, musíme uznať, že väčšina jeho učenia nemá v histórii obdoby – či už hovoril o ženách, alebo o modlitbe a jednote s Bohom.  Jeho posolstvo vyžaruje koncepciu radikálneho etického záujmu o konkrétneho človeka a o jeho posvätený život. Vnútorné pochopenie tohto posolstva prevyšuje vysoko racionalitu náboženského zákona,  ktorý apeluje a komunikuje vo všeobecnosti a zahŕňa všetkých.  A ako ľahko sa  jeho učenie dostáva do pojmov našich sŕdc a myslí.  Ešte aj o dvadsať storočí neskôr majú jeho slová stále moc vyburcovať, vyzvať a uzdraviť.  Môžu povstať, odísť i padnúť celé inštitúcie a osobnosti , ale Jeho slová zostávajú ako “…ranná hviezda, ktorá vychádza v našich srdciach.” Moje hľadanie a pochopenia  osvietené Ježišovým posolstvom zmenilo kurz mojej životnej cesty neočakávanými spôsobmi nespočetne veľakrát.  

Mnoho ľudí mi pomáhalo pri príprave tohto textu.  Rád by som spomenul záslužnú prácu Williama Barclayho z Glasgowskej univerzity, Kennetha Scotta Lattouretta z Yale, Willarda a Verny Cantelon, ktorí mi poskytli praktické i duchovné povzbudenie. Podnetný bol pre mňa aj preklad Oxford University’s God’s New Covenant With Man. 

Dúfam, že táto kniha vám dodá odvahy vo vašom duchovnom hľadaní a povedie vás ku zdroju Ducha a ku svetlu, ktoré svieti v temnom svete.  Spisovateľ románov a esejí, Sholom Ash raz napísal: „Kým iní učitelia prinášajú vo svojej podstate učenie orientované buď na Arabov, Orientálcov,  Európanov, Američanov,  Ježišovo každé slovo má niečo pre nás všetkých.  On sa stal svetlom sveta.”

                                                                                                                    Lee Cantelon

“Ja vás krstím vodou, ale prichádza väčší ako ja, ktorému nie som hoden rozviazať remienok na obuvi.  On vás bude krstiť Svätým Duchom a ohňom.”

                                                                                                                        Ján Krstiteľ      

“Je jeden Boh a jeden most medzi nami a Bohom, človek Kristus Ježiš, ktorý položil svoj život, aby nám vydobyl slobodu.”

                                                                                                                                                    Sv. Pavol

“Duch Pánov je na mne, pretože ma pomazal, aby som zvestoval dobrú správu chudobným, poslal ma uzdraviť zlomených srdcom, vyhlásiť zajatým slobodu a slepým návrat zraku a oslobodiť tých, ktorí sú zranení, vyhlásiť, že nastal deň Pánovej záchrany.”

                                                                              Izaiášovo proroctvo - kapitola 61, verše 1,2
Prvá časť

KTO HOVORÍŠ, ŽE SOM?
PROBLÉM NÁBOŽENSTVA

Dávajte dobrý pozor, aby ste sa neživili náboženskou „stravou.“(1)
Už ste určite zabudli na päť bochníkov, z ktorých sa najedlo päťtisíc ľudí a z ktorých nakoniec zostalo ešte za dvanásť košov, či na sedem bochníkov, ktoré v podobnej situácii nasýtilo štvortisícový zástup a ešte sa pozbierali zvyšky. Teraz však nejdem hovoriť o pozemskej strave. Nie, prišiel som vás varovať pred iným pokrmom - pred ideami a falošnými učeniami tých, ktorí kupčia s náboženstvom. (2)

Nadarmo ma takí ľudia uctievajú, keď podávajú učenia, ktoré sú zákonmi ľudí. Lipnú na svojich vlastných poverách tak veľmi, že zabudli na prikázania Božie. 

Majte sa na pozore pred falošnými učiteľmi, ktorí k vám prichádzajú v ovčom rúchu. Za maskou sa skrývajú draví vlci. Nasledujú svojho vodcu, diabla a robia to, čo on chce. Od počiatku bol vrahom a nikdy nehovoril pravdu, pretože v ňom niet pravdy. Keď  klame, hovorí len tak, ako je mu prirodzené, lebo je klamár a otec lži. (4)

Hovorím k týmto podvodníkom, ktorí sami seba ustanovili za vašich sudcov: Beda vám, zákonníci, farizeji, pokrytci! Zavierate nebeské kráľovstvo pred ľuďmi, ktorí doň naozaj chcú vojsť. Vy sami doňho nevchádzate, a zabraňujete vstúpiť tým, ktorí po ňom túžia. Pod zámienkou dlhého modlenia vyžierate domy chudobných vdov. Ponesiete ťažší súd.

Obchádzate more i suchú zem, len aby ste získali jedného novoverca, a keď sa ním niekto napokon stane, urobíte z neho syna pekla, dvakrát horšieho, než ste vy sami.

Kážete: „Chrám nie je dôležitý. Dôležitá je pokladnica chrámu!“

Čo je viac: zlato v pokladnici, alebo chrám, ktorý posväcuje to zlato?

A hovoríte: „Nie je podstatný oltár, ale dar, ktorý je na ňom.“

Ste blázniví a slepí. Čo je viac -  dar a či oltár, ktorý ten dar posväcuje?

Ktokoľvek ctí oltár, ctí aj to, čo je na ňom. A ktokoľvek ctí chrám, ctí aj toho, ktorý 

v ňom prebýva. A ktokoľvek ctí nebo, ctí trón Boží aj toho, ktorý na ňom sedí. 

Ešte aj z mäty a z bylín, ktoré vám rastú domom ste schopní obetovať. Ale zabúdate na to, čo je v zákone podstatnejšie: na spravodlivosť, milosrdenstvo a vernosť, o ne by ste sa mali zaujímať. 

Nedovidíte si ani na špičku nosa. Kvôli komárovi cedíte víno, avšak postupne prehltnete ťavu. 

Zvonku čistíte čaše a misky, ale vo vnútri sú plné vydierania a nemiernosti. Ako len môžete byť takí slepí! Najprv odstráň špinu zvnútra a potom bude čistý aj zovňajšok.  

Falošní učitelia! Podobáte sa obieleným hrobom, ktoré zvonku vyzerajú krásne, ale vo vnútri sú plné umrlčích kostí a smrti. Navonok sa zdáte spravodlivými, ale v srdci vám sídli  pokrytectvo a neprávosť. Vy, že ste veriaci, vy, ktorí žijete pre to, aby vás iní chválili a vôbec nehľadáte chválu, ktorá pochádza od samotného Boha? (5)

Prorokom staviate hrobky, spravodlivým ozdobujete náhrobky a hovoríte: „Keby sme boli žili za dní našich otcov, nikdy by sme nedovolili, aby bola preliata ich nevinná krv.“ 

Tak svedčíte sami proti sebe. Ste synmi tých, ktorí povraždili prorokov a vaše činy predčia aj otcov! 

Vy hadi, plemeno vreteníc, ako uniknete pekelnému súdu? Preto, hľa, pošlem vám prorokov, múdrych ľudí a učiteľov: a vy niektorých z nich zabijete a ukrižujete a niektorých budete bičovať a prenasledovať z mesta do mesta. (6)

Aké pokrytectvo! Izaiáš dobre prorokoval o vás, hovoriac: Tento ľud sa blíži ku mne svojimi ústami a ctí ma svojimi perami, ale jeho srdce je ďaleko odo mňa. Robíte Robíte sa spravodlivými pred ľuďmi, ale Boh pozná vaše srdcia - čo je vysoké ľuďom, je ohavnosťou  pred Bohom. (8)

Hovorím vám, že mnohí prídu od východu a od západu a budú stolovať 

s Abrahámom, Izákom a Jákobom v kráľovstve nebeskom. Ale tí, ktorí mali vstúpiť do kráľovstva, budú vyhodení von do tmy.  Kým vaša spravodlivosť nebude väčšia ako pseudo-spravodlivosť takzvaných zbožných, vaša noha nikdy nevstúpi do kráľovstva nebeského. (9)

SVETLO, KTORÉ OSVIETILO SVET

Prišiel som, aby som bol svetlom svetu, aby nik, kto verí vo mňa, nezostal v tme. Ja som svetlo, ktoré osvietilo svet; tí, ktorí ma nasledujú, nebudú už nikdy chodiť vo tme, ale budú žiť vo svetle. (1)

Základným skúšobným kameňom je skutočnosť, že na zem prišlo úžasné svetlo. Ale ľudia milujú tmu väčšmi než svetlo, pretože ich skutky sú zaslepené sebectvom 

a nenásytnosťou. Je to tak, že tí, ktorí dávajú svoje životy do služieb zla, nenávidia svetlo pravdy, boja sa, aby ich skutky nevyšli najavo a neboli odsúdené. Tí však, ktorí činia pravdu, dobrovoľne vstupujú do svetla, aby ich skutky vyšli najavo, pretože tieto sa Bohu páčia. (2) 

Jedného dňa ste sa vybrali na pustatinu, aby ste uvideli proroka Jána Krstiteľa. A ten vám vydal svedectvo o pravde. Bol horiacou sviecou, ktorá žiarila, a vy ste sa chceli aspoň na chvíľu veseliť pri jej svetle. Mám však väčšie svedectvo ako to Jánovo. Sú to skutky, ktoré mi uložil Otec, aby som ich vykonal. Ony samé svedčia o tom, že ma Otec poslal. Ak nekonám skutky môjho Otca, neverte mi. Ak ich však konám, hoci by ste aj mne neverili, verte mojim skutkom, aby ste spoznali a vedeli, že Otec je vo mne a ja v Otcovi. Ja musím konať skutky toho, ktorý ma poslal, dokiaľ je ešte deň; pretože prichádza noc, keď nikto nebude môcť pracovať. (3)

Lampou tela je oko. Ak teda bude tvoje oko čisté, celé tvoje telo bude plné svetla, ale ak tvoje oko bude zakalené, celé tvoje telo bude nakazené tmou; a ak teda to, čo vyžaruje z teba je tmou, o čo väčšia a strašnejšia je tma sama. (4)

Či nemá deň aspoň dvanásť hodín svetla? Vo dne sa pri chôdzi nepotkýnate, pretože vidíte prirodzené svetlo tohto sveta. Ale, keď je noc, spadnete ľahko, lebo vám chýba svetlo, ktoré by vás viedlo. Verte vo svetlo, aby ste sa mohli stať „synmi svetla.“ Choďte, kým ešte máte svetlo, pretože noc sa blíži rýchlo. Tí, ktorí kráčajú v tme, sú stratení. Ak slepý vedie slepého, je obidvom súdené spadnúť.(5) Nezažínate sviecu pre to, aby ste ju prikryli nádobou, alebo položili pod posteľ, ale ju postavíte na svietnik, aby ste vy alebo vaši hostia uvideli svetlo, keď vstúpite do miestnosti. Takisto ju nezažnete kvôli tomu, aby stála pod košom, má predsa svietiť všetkým 

v dome. Či neviete, že vy ste svetlo sveta?  Ste ako mesto, ktoré leží na vrchu a nemôže ostať nepovšimnuté. Nech tak svieti vaše svetlo pre ľuďmi, aby videli vaše dobré skutky a oslavovali vášho Otca, ktorý je v nebesiach.  Lebo to, čo robíte v tajnosti, vyjde najavo a to, čo sa zdá byť skryté, sa jedného dňa stane všeobecne známym. To, čo vám hovorím v súkromí, vravte na verejnosti a to, čo vám šepká Duch, rozhlasujte  zo striech. (6)

ZJAVENIE

Nadišiel čas, aby bol Syn človeka zjavený a oslávený. (1) 

Neprišiel som hľadať vlastnú slávu. Je tu ktosi iný, kto by ma chcel vyvýšiť a On je sudcom tých, ktorí ma odmietajú. (2)

Vo vašich pozemských zákonoch je napísané, že svedectvo založené na výpovediach dvoch ľudí je pravdivé. Tak ako ja svedčím o sebe, svedčí o mne aj Otec, ktorý ma poslal. Viem, že jeho svedectvo je pravdivé. Preto nepotrebujem potvrdenie od žiadnej pozemskej autority. (3)

Kto hovorí len vlastné myšlienky, hľadá slávu iba pre seba. Kto však pracuje pre česť a slávu toho, ktorý ho poslal, ten je pravdivý a niet v ňom ľsti. (4)

Neprišiel som sám od seba, no ten, ktorý je sám pravda, ma vyslal. Veď som nezostúpil z neba, aby som konal svoju vôľu, ale vôľu Otca, ktorý ma poslal. Ja som sa na to narodil a na to som prišiel na svet, aby som bol živým svedectvom pravde. Tí, ktorí milujú pravdu, ma nasledujú. (5) 

Ja a Otec sme jedno. V jeho mene som prišiel, aby ste mohli mať život v hojnosti. (6)

Daná mi je všetka moc na nebi aj na zemi. Dávam vám večný život, kľúče od kráľovstva nebeského a moc - väčšiu, ako je moc nepriateľa. Nech sa vaše srdce netrápi a nedesí; svoj pokoj vám dávam. Taký pokoj, ktorý prevyšuje pokoj, ktorý vám je schopný dať tento svet. Poznáte pravdu a pravda vás vyslobodí. Ak vás Syn Boží vyslobodí, budete skutočne slobodní. Toto som vám povedal na to, aby ste mali vieru uveriť a byť zmenení. (7)

Lebo toto je vôľa Boha, ktorý ma poslal: aby každý, kto vidí Syna a verí v neho, mal večný život. Ak veríte vo mňa, ja vás vzkriesim v posledný deň. Veríš v Syna Božieho? Je to ten, ktorý sa s tebou rozpráva. (8)

ŽIVÉ SLOVO

Otec, ktorý ma poslal,  mi prikázal ako mám hovoriť a čo povedať. Viem, že jeho slová vedú k večnému životu; teda čokoľvek mi povie, aby som povedal, hovorím. (1)

Slová, ktoré hovorím, nie sú moje, ale Otcove, ktorý ma poslal. Kto počúva moje slovo a verí tomu, ktorý ma poslal, má večný život; nebude odsúdený, ale prešiel zo smrti do života. (2)

Počúvajte: prichádza hodina, ba už je tu, keď mŕtvi počujú hlas Božieho Syna a tí, čo ho počujú, budú žiť. (3)

Skúmate staré prorocké písma, lebo túžite po večnom živote. A práve ony svedčia o mne; lenže vy odmietate prísť ku mne, aby ste mohli nájsť život, ktorý hľadáte.  (4)

Hoci sa vám nezjavil osobne, ani k vám neprehovoril hlasom, aj tak svedčí Otec 

o mne. Odmietate veriť mne - poslanému od Otca, a tak si vlastne zatvárate uši, aby ste nepočuli Boží hlas. (5)

Ako to, že tomu, ktorého si Otec oddelil, posvätil a poslal na svet, hovoríte: „Rúha sa, pretože hovorí, že je Syn Boží?“ (6)

A tak vám vravím: Ja som cesta, pravda i život; nik neprichádza k Otcovi, ak len nie skrze mňa. Len Duch dáva život. Vaše telo zostarne a raz zlyhá, ale slová, ktoré vám ja hovorím, sú Duch a život. (7)

Ak niekto počúva moje slová a neverí im, ja ho nesúdim; lebo som neprišiel svet odsúdiť, ale spasiť. Varujem vás však; tí, ktorí odmietajú mňa a moje slová, budú braní na zodpovednosť: pravda, ktorú som hovoril, ich bude súdiť v posledný deň. (8)

Nebo nad vami a zem pod vašimi nohami sa jedného dňa iste pominú, ale moje slová sa nikdy nepominú. (9)

                                                                  OTEC  

Čo si myslíte o Ježišovi Kristovi? Čí syn je? (1)

Nikto nevie, kto je Syn Boží, okrem Otca v nebesiach: a nikto nemôže vedieť, kto je Otec, okrem Syna; a tých, ktorým ho Syn zjaví. Doteraz ste ho nepoznali tak, ako ja, ale ja som prišiel k vám, vyslaný od neho. (2)

Ten, čo ma poslal, je teraz  so mnou. Nenechal ma samotného, lebo robím vždy to, čo sa jemu páči. Keď ma vidíte, vidíte vlastne Otca. Ako to, že potom žiadate: „Ukáž nám Otca?“ Neveríte, že ja som v Otcovi a Otec je vo mne? (3) 

Ja a Otec sme jedno. Všetko, čo má Otec, je moje. Prišiel som od Otca na tento svet, znovu svet opustím a vrátim sa k nemu. (4)

Syn nemôže nič robiť podľa seba, robí len tak, ako vidí robiť Otca. Otec miluje Syna a zjavil mu svoj Božský plán. A budete svedkami väčších zázrakov než sú tie, ktoré ste videli. Tak ako Otec kriesi mŕtvych a dáva nový život, tak aj Syn dá nový život tomu, komu chce. (5)

Napriek tomu nemôžem robiť čo sám chcem. Ak súdim tak len tak, ako ma Boh vedie; a moje cesty sú dokonalé, pretože nehľadám svoju vlastnú vôľu, ale vôľu toho, ktorý ma poslal. Lebo ako Otec má moc dať život, tak aj Syn má dar života a dostal právo súdiť, pretože On je Mesiáš, Syn človeka. (6)

Od začiatku vám hovorím: je toho veľmi veľa vo vašich životoch, čo by som mohol odsúdiť, ale ja som priniesol iné posolstvo, ktoré mi dal ten, ktorý je pravda. Toto je tá zvesť, ktorú hovorím svetu. (7)

Keď napokon povýšite Syna človeka (na kríž), spoznáte, kto som a uvedomíte si, že som neurobil nič podľa vlastných plánov alebo vo vlastnej autorite, ale že som vám priniesol slová, ktoré mi rozkázal Otec hlásať. (9)

                                                        DOBRÝ PASTIER

Neboj sa, maličké stádo, lebo sa zaľúbilo vášmu Otcovi dať vám kráľovstvo. (1)

Ja som dobrý ten pastier. Poznám svoje stádo a ono pozná mňa, tak ako aj Otec pozná mňa a ja poznám Otca. Som ochotný dať svoj život za ovce. Moje ovce rozoznajú môj hlas. Každú poznám po mene a ony ma nasledujú. Dávam im večný život. Nikdy nebudú zmárnené, a nikto mi ich nevytrhne z ruky. Môj Otec, ktorý mi ich dal, je väčší nad všetky kráľovstvá a nad akúkoľvek moc. Nikto nemôže vytrhnúť ani tú najslabšiu z mojich ovečiek z jeho mocnej ruky.  Ešte je však veľa oviec, ktoré mi patria, a nie sú v ovčinci. Aj tie musím zhromaždiť. Budú sa radovať, keď začujú môj hlas a pripoja sa jednému veľkému stádu s jedným pastierom, ktorý sa bude o ne starať dňom i nocou. (2) 

Kto vchádza dverami ovčinca, je pastier oviec. Tomu vrátnik otvára a ovce s nadšením počúvajú jeho hlas. Každú volá po mene a vyvádza ich von na zelené pastviny. Keď vedie ovce na pašu, kráča pred nimi. Ony ho nasledujú. Jeho slová ich  upokojujú. Cudzieho nebudú nasledovať. Utečú od neznámeho hlasu. (3)

Ja som ten dobrý pastier, ktorý kladie svoj život za ovce. Nájomník nie je skutočným pastierom. On sa nestará o ovce, ako keby boli jeho. Keď vidí prichádzať vlka, uteká a necháva ovce bez ochrany. Vlk ich chytá a rozháňa. (4)

Ja som tie dvere do ovčinca. Kto skúša vojsť inou cestou, je obyčajný zlodej 

a zbojník. Mnoho podvodníkov prišlo predo mnou, ale ovce spoznali ich pravú tvár a nenasledovali ich. Ja som tie dvere. Vojdite nimi a budete v bezpečí, môžete vchádzať a vychádzať a nájdete pokrm. (5)  

Táto zem je zamorená nenásytnou korupciou, smrťou a skazou. Prišiel som odstrániť toto strašné smerovanie. Prišiel som, aby ste mohli objaviť pravý zmysel života a byť požehnaní. (6)

                                                     POTRAVA PRE DUŠU

Je napísané: „Človek bude žiť nielen z chleba, ale z každého slova, ktoré vychádza z Božích úst.“ (1)

Ja som chlieb života, ak prichádzate ku mne, nebudete viac duchovne hladovať a ak veríte vo mňa, nebudete nikdy duchovne žízniť. Povstaňte! A berte si zo živého chleba, ktorý zostupuje z neba: ak jete tento chlieb, budete žiť na veky. Chlieb, ktorý vám ponúkam, je môj život, ktorý kladiem za život sveta. Ja som ten živý chlieb, ktorý zostúpil z neba, aby ste sa mohli sýtiť duchovným pokrmom, a tak prijať duchovný život a nezomrieť. (2)

Zo všetkých síl zháňate pominuteľný pokrm namiesto toho, aby ste sa získať ten, ktorý je potrebný k večnému životu. A ten vám túžim dať, pretože Boh Otec mi dal tú moc. (3)

Počuli ste o tom, ako vaši predkovia jedli mannu, keď boli na púšti; ale to bolo už dávno a teraz sú mŕtvi. Mojžiš vám nemohol dať ten pravý pokrm z neba, ktorý vám ponúka môj Otec. Boží chlieb zostupuje z neba a dáva svetu život. (4)

Keby ste rozumeli Božiemu daru, chceli by ste, aby som vám dal ešte aj živú vodu; lebo kto pije obyčajnú vodu, bude čoskoro smädný, ten však má tú , ktorú ja dávam, objaví v sebe prameň vody, pretekajúcej večným životom. (5)

Máte duchovný smäd? Poďte ku mne a pite; lebo o tých, ktorí veria vo mňa je napísané: „Z ich vnútra potečú rieky živej vody.“ (6)

                                                               Druhá časť

                                                    NOVÉ KRÁĽOVSTVO

                                                   KRÁĽOVSTVO BOŽIE

Od dní Jána Krstiteľa až doteraz, nebeské kráľovstvo trpí veľké násilie a mnoho je tých, ktorí sa zlostne a zúfalo zmocňujú jeho pravdy. (1)

Nebeské kráľovstvo je ako farmárovo pšeničné pole, na ktorom bolo zasiate dobré semeno. Jednej noci, kým farmár spal, prišiel nepriateľ, nasial kúkoľ medzi pšenicu, a odišiel. Keď vyrástli prvé steblá zo zeme, ukázal sa aj kúkoľ. Keď to videli farmárovi sluhovia, prišli za ním a s úzkosťou v hlase sa ho pýtali: „ Pane, vari sme nezasiali dobré semeno na tvoje pole?  Prečo je tam toľko kúkoľa?“ 

Farmár im odpovedal: „ To iste urobil nepriateľ.“ „Máme sa ho pokúsiť vyzbierať?“ spýtali sa sluhovia. „Nie,“ odvetil farmár, „pri zbieraní kúkoľa by ste mohli vykoreniť aj pšenicu. Nechajte oboje rásť spolu až do žatvy. V čase žatvy poviem žencom: Vyzbierajte najprv kúkoľ a zviažte ho do snopov na spálenie. Potom zvezte pšenicu do mojej stodoly.“ 

Ten, ktorý zasial dobré semeno, je Syn človeka. Pole je svet. Dobré semeno predstavuje synov kráľovstva, kým kúkoľ reprezentuje ľudí, ktorých oklamal ten zlý. Nepriateľ, ktorý zasial kúkoľ, je diabol. Žatva znázorňuje koniec sveta a ženci sú anjeli. Tak ako v podobenstve zbierajú kúkoľ a pália ho v ohni, tak bude aj na konci sveta. Syn človeka pošle svojich anjelov a tí vyzbierajú všetko, čo spôsobovalo poklesky ľudstva a tých, ktorí mimo jeho kráľovstva páchali neprávosť, vyženie na miesto, kde bude plač a škrípanie zubami. Vtedy spravodliví zažiaria ako slnko v kráľovstve svojho Otca. Kto má uši, aby počul, nech počúva tieto slová. (2) 

Každé kráľovstvo, ktoré je vnútorne rozdelené, je odsúdené na zánik; a každé mesto alebo dom vnútorne rozdvojený nakoniec neobstojí. Podobne, ak  Satan bojuje proti Satanovi, je vnútorne rozbitý. Ako dlho môže potom obstáť jeho kráľovstvo? 

Nikto nemôže nič uchvátiť zo Satanovho kráľovstva, ak predtým Satana nespútal. Ak ja vyháňam démonov a činím znamenia a zázraky, potom akou  mocou činia vaše deti to isté? Nech ony sú vašimi sudcami - môžu vyriešiť tú otázku za vás. Ak teda ja a vaše deti vyháňame démonov mocou Božieho Ducha, potom k vám už prišlo kráľovtvo Božie. (3)

Vari ste nečítali v Písmach: „Kameň, ktorý zavrhli stavitelia, stal sa váženým kameňom uholným; takto koná Pán a je to divné v našich očiach?“ Hľa, vám , ktorí počúvate a nič nerobíte bude odňaté Božie kráľovstvo a bude dané ľuďom, ktorí pracujú na tom, aby prinášali ovocie vo svojich životoch. (4)

Dajte pozor, ako naložíte s týmto posolstvom: všetky hriechy aj rúhania, ktorých sa ľudia dopustia im môžu byť odpustené. Ale niet zmierenia pre tých, ktorí videli zlo ako dobro a dobro ako zlo a rúhali sa tým Duchu Svätému. Toto prekročenie zákona je večné. Berte si k srdcu tieto slová: lebo zlí ľudia a neviestky vás predchádzajú do Božieho kráľovstva. Počuli volanie k životu a obrátili sa k Bohu. A zbožní, hoci počuli to volanie sa náročky odvrátili preč. (5) 

Nie tým, že opakujete Pane, Pane, vstúpite do kráľovstva nebeského, ale tým, že  plníte voľu môjho Otca, ktorý je v nebesiach. Čo by sa stalo, keby ste neskoro v noci prišli k dverám významného občana vášho mesta. Ten si už ľahol spať a vy by ste mu začali hlasno búchať a kričať: „Otvor dvere, chcem vojsť?“ Majiteľ domu by odpovedal: „ Neviem kto si, choď preč.“ Vy by ste však naliehali: „ Veď som jedol 

v tých istých reštauráciách ako ty a počul som ťa učiť na našich uliciach.“ Majiteľ by však odvetil:“ Už som ti jasne povedal, že ťa nepoznám. Nechaj ma na pokoji!“ Aj 

v súdny deň mnohí prídu a povedia: „Pane, Pane, či sme v tvojom mene neprorokovali, nevyháňali démonov a nerobili mnoho skvelých činov?“ Ale ja im poviem: „ Odíďte odo mňa, nikdy som vás nepoznal. Celý svoj život ste páchali neprávosť.“ (6) 

Týmito podobenstvami vás učím. Sú vám dané na to, aby ste poznali tajomstvá kráľovstva Božieho. (7)

Je tu aj ďalší príbeh na znázornenie Božieho kráľovstva. Bol raz jeden bohatý investor, ktorý sa chystal  odísť do ďalekej krajiny. Pred cestou ešte zavolal svojich troch spolupracovníkov a zveril im riadenie investícií na daný čas, kým bude preč. Jednému zveril päť bankových účtov, dve menšie druhému a tretiemu dal jedno malé konto. Každému pridelil zodpovednosť podľa miery jeho talentu. Spolupracovník, ktorý dostal päť účtov, začal okamžite kupovať a predávať. Zakrátko zdvojnásobil investície a založil desať účtov. Druhý spolupracovník urobil to isté. Investoval dve zverené kontá a zdovojnásobil ich cenu. Ten tretí bol však bojazlivý. Obsah účtu zavrel do krabice a zakopal ju do zeme. Nechal ju tam, pretože sa bál, že sa peniaze môžu stratiť alebo ich niekto môže ukradnúť. Po mnohých mesiacoch sa vrátil bohatý človek z ciest. Ihneď si zavolal svojich spolupracovníkov, aby mu podali správu, ako nakladali s jeho peniazmi. Prvý mu porozprával, ako investoval vklady piatich účtov 

a teraz mal dvojnásobok. Bohatý muž ho pochválil: „ Počínal si veľmi dobre a bol si verný. Pretože si nesklamal moju dôveru, dám ti do opatery mnoho dôležitých účtov. Už dnes sa môžeš tešiť z nových úloh. Potom si zavolal druhého spolupracovníka. Ten mu hneď referoval: „Zveril si mi dve kontá do opatery, teraz mám štyri.“ Keď to počul bohatý muž, pochválil aj jeho: „Dobrá práca, bol si verný v menšom. Teraz ti  zverím mnoho. Vykonávaj svoju úlohu s radosťou.“ Nakoniec zavolali aj toho tretieho. A on začal: „ Vždy som vedel o tebe, že si tvrdý človek. Máš zisk z peňazí druhých ľudí. A tak som prišiel na to, že by si vlastne aj tak zobral všetko, čo by som získal s mojím malým kontom. Preto som ho zakopal do zeme a nechal tam, pokiaľ sa nevrátiš. Bohatý muž mu však odpovedal: „ Si hlúpy. Dobre vieš, ako vediem obchody. Mohol si dať peniaze aspoň do banky aby priniesli úroky. Mal si len jedno konto na starosti a ty si ho zakopal do zeme. Teraz ti zoberiem aj to a dám ho tomu, kto si počínal múdro. Zostalo ti ešte aj niečo iné, ako utrpenie a ľútosť?“ Tí, ktorí 

v kráľovstve nebeskom, zveľaďujú to, čo vlastnia, hoci by sa zdalo, že je to bezvýznamné, dostanú viac a budú mať hojnosť. Tí však, ktorí konajú so strachom, alebo sú neverní v mále, stratia nakoniec všetko. (8)

Ako ďalší príklad  nám poslúži  príbeh hospodára, ktorý vyšiel na úsvite, aby si najal  robotníkov na vinicu. Podarilo sa mu nájsť zručných pracovníkov a dohodol sa s nimi  na mzde - strieborná minca za deň – a potom ich poslal na vinicu. O niečo neskôr -okolo deviatej - sa vrátil do mesta. Tu videl skupinu nezamestnaných ako postávali na trhu. Prihovoril sa im: „Choďte pracovať na moju vinicu a dám vám dobrú mzdu.“ Aj na obed sa vybral hospodár do mesta a potom znovu o tretej popoludní, a zakaždým najal niekoľko nezamestnaných. Nakoniec sa vrátil do mesta posledný krát. Bolo asi päť hodín. Potulovalo sa tam zopár ľudí bez práce. Spýtal sa ich: „Prečo tu postávate celý deň?“ Odpovedali mu: „ Pretože nás nikto nenajal.“ On povedal: „ Choďte ešte aj vy - mám pre vás prácu na vinici.“ Keď prišiel večer, povedal hospodár správcovi vinice: Zavolaj robotníkov a vyplať im všetkým mzdy. Tí, ktorí boli najatí až o piatej vystúpili dopredu. Každý z nich dostal striebornú mincu. Videli to tí, ktorí pracovali od včasného rána a predpokladali, že dostanú viac. Keď však vystúpili dopredu, dostal každý z nich dostal len po striebornej minci. Ihneď sa sťažovali hospodárovi: „Tí, ktorí boli najatí poobede, pracovali sotva jednu hodinu, a ty si im zaplatil rovnakú mzdu ako nám, čo sme urobili väčšinu práce počas najväčších horúčav.“ Ale hospodár im odvetil: „ Priatelia, neurobil som vám nič zlé. Nezjednali ste sa so mnou za striebornú mincu za deň? Takže si zoberte, čo je vaše a choďte preč. Rozhodol som sa zaplatiť tým, ktorých som si najal na konci dňa tú istú mzdu, ako vám. Nemám azda právo urobiť so svojimi peniazmi, čo ja chcem? Alebo zazeráte závistlivo na mňa, pretože vidíte, že som veľkorysý a dobrý? Aj toto podobenstvo je o nebeskom kráľovstve; lebo vám hovorím, poslední budú prví a prví budú poslední. Mnoho je povolaných, ale málo vyvolených. (9)

Nebeské kráľovstvo je podobné aj pokladu ukrytému na poli. Jedného dňa ho objavil istý človek. Ihneď ho skryl naspäť. S radosťou predal všetko, čo vlastnil, lebo sa mu to videlo smiešne malé v porovnaní s tým, že si kúpil to pole. (10)

Tí, ktorí vstupujú do kráľovstva nebeského, sa nedajú zlákať pozemskými záujmami. Podobne ako kupec, ktorý hľadal celý svoj život perlu veľkej ceny, aj oni radostne obetovali všetko, aby mohli získať taký vzácny poklad - nový život, nový spôsob uvažovania, nádej na tomto i budúcom svete. (11)

Kráľovstvo Božie napreduje podľa Božieho plánu. Farmár zaseje zrnko na pole a keď skončí robotu, ľahne si spať. Deň čo deň vstáva a pracuje až do zotmenia. Medzitým prebieha prirodzený proces. Semeno vyklíči a začne rásť. Dochádza k takej dokonalej syntéze, že úplne presahuje farmárovo chápanie. Najprv sa objaví krehké steblo, potom mladá kukurica a nakoniec zrelý plod. Farmár zoberie kosák, lebo prišla 

žatva. (12)

Kráľovstvo nebeské je ako horčičné semeno zasadené na poli. Hoci je zo všetkých semienok najmenšie, vyrastie z neho veľká rastlina, vysoká takmer ako strom. Vtáky si na nej urobia bezpečné hniezda. Je podobné kvasu, ktorý používame pri pečení chleba.. Malý kúsok zamiešaný do veľkého množstva múky, dokáže nakvasiť celé cesto. (13)

A nakoniec - nebeské kráľovstvo sa podobá rybárovej sieti, spustenej do vody, ktorá zachytila ryby každého druhu. Keď sa naplnila, rybár ju vytiahol na breh. Potom dobré povyberali do nádob a zlé vyhodili. Tak to bude aj na konci vekov. Vyjdú anjeli, oddelia zlých od detí Božích a uvrhnú ich do ohnivej pece, na miesto, kde bude utrpenie a bolesť. (14)

Poslal som vás, aby ste žehnali druhým, bez prostriedkov, bez peňazí, bez akejkoľvek podpory, na ktorú by ste sa mohli spoľahnúť. Či vám niekedy niečo chýbalo? Nebuďte ustarostení o zajtrajšok, lebo zajtrajšok sa sám o seba postará. Veď je toho dosť na každý deň aj  bez tohto trápenia. A kto z vás si môže napínaním mysle predĺžiť vlastnú výšku čo len o centimeter? (15) 

Pozrite na nebeských vtákov; oni sa nestrachujú! Nezostávajú hore neskoro do noci, aby rozmýšľali nad ďalším dňom, pretože váš nebeský Otec sa stará, aby boli sýte. Neviete, že sa Otec aj o vás stará tak, ako o vtáky? (16)

Vari nepredávajú vrabce na trhu za pár korún? Ale ani jeden z nich nepadne na zem bez vedomia vášho Otca. Takže sa prestaňte báť. Ste cennejší ako celé kŕdle vrabcov. Ešte aj všetky vlasy sú vám spočítané na hlave. (17)

Prečo sa trápite o oblečenie? Všimnite si poľné ľalie. Rastú prirodzene, bez námahy. Ani kráľ Šalamún sa v celej svojej sláve neobliekal tak, ako hociktorá z nich. Keď sa teda Boh takto stará o to, čo divo rastie na poli, čo dnes je a zajtra to hodia do pece, vari sa nepostará o to viac o vás? Ako môžete mať tak málo viery? Už sa toľko navypytujte: „Čo budeme jesť? Čo budeme piť? Budeme mať dosť, aby sme sa obliekli? Podobne rozmýšľajú maloverní, sú vždy len ustarostení. Oddýchnite si! Váš nebeský Otec vie o tom, čo potrebujete. Hľadajte najprv kráľovstvo Božie a jeho spravodlivosť a všetky vaše potreby budú zabezpečené. (18)

KRÁĽOVSKÉ PRIKÁZANIE

Najdôležitejšie zo všetkých prikázaní je toto: Milovať budeš Pána, svojho Boha, celým svojím srdcom, celou dušou, celou mysľou a celou silou. (1)

Druhé prikázanie je toto: Miluj svojho blížneho ako seba samého. (2)

Toto je moje prikázanie: Aby ste sa milovali navzájom tak, ako som vás miloval  ja! Neexistujú iné prikázania, ktoré by boli väčšie než tieto. Nikto nemá väčšej lásky ako ten, ktorý je ochotný položiťsvoj život za priateľov! (3) 

Kto by vzdoroval čo i len najmenšiemu z týchto prikázaní, bude aj najmenší 

v nebeskom kráľovstve. Ktokoľvek sa však  nimi nechá viesť a učí druhých o radosti z plnenia týchto zákonov, bude označený za veľkého v kráľovstve nebeskom. Toto všetko som vám povedal, aby moja radosť bola vo vás a aby vaša radosť bola úplná. (4) 

Určite ste už počuli ľudí hovoriť: „Je prirodzené milovať svojich blížnych a nenávidieť svojich nepriateľov.“ Ja vám však  hovorím, milujte svojich nepriateľov. Žehnajte tým, ktorí vás preklínajú. Robte dobre tým, ktorí vás nenávidia. Modlite sa za tých, ktorí vás neznášajú a prenasledujú. Tým, že to budete robiť, budete deťmi svojho Otca v nebesiach: lebo On dáva vychádzať slnku nad zlými aj dobrými a zosiela dážď na spravodlivých aj nespravodlivých. Veď keď milujete iba tých, čo vás milujú, čo je na tom dobrého? Aj hriešnici sa tak správajú. Ak ste pohostinní iba k svojim priateľom, aká vám patrí odmena? (5)

Milujte sa navzájom, ako som ja miloval vás. Podľa toho všetci spoznajú, že ste moji učeníci, lebo budete plní nesebeckej lásky. Nedajte sa oklamať; ak ma niekto skutočne miluje, spoznáte to. Taký človek bude žiť podľa mojich prikázaní. Môj Otec ho bude ctiť a požehná ho svojou prítomnosťou. Ak počúvate moje slová, konáte podľa nich a milujete ma, bude vás milovať aj môj Otec a ja. Prídeme a urobíme si vo vás príbytok – vo vašom srdci.   (6)

Otec vás miluje, lebo vy ste milovali mňa a uverili ste, že som vyšiel od Boha. Majte lásku aj naďalej. Zachovávajte moje slová a budete žiť v tejto láske. Aj ja zachovávam prikázania svojho Otca, a tak zostávam v jeho láske. (7)

Istý človek cestoval  z Jeruzalema do Jericha. Na ceste ho prepadli zbojníci, ktorí ho ozbíjali, doráňali a nechali ho polomŕtveho ležať tam. Náhodou sa tade vybral kňaz. Keď videl úbožiaka, prešiel na druhú stranu cesty. Onedlho šiel okolo nábožný muž. Len naňho pozrel a ponáhľal sa preč.   

Nakoniec tadiaľ prechádzal Samaritán - muž, ktorým opovrhovali pre jeho pôvod. Keď zbadal zraneného, prišlo mu ho ľúto. Pristúpil k nemu, roztrhal si kabát na pásy, nalial mu na rany olej a víno a obviazal mu ich. Potom ho opatrne vyložil na mulicu 

a zaviezol ho do hostinca. Tam zariadil, aby sa  o muža dobre postarali. Na druhý deň pred odchodom zaplatil hostinskému so slovami: „ Staraj sa oňho a keď sa vrátim, nahradím ti to.“ Kto z tých troch bol podľa vás blížnym tomu, čo padol do rúk zbojníkom? Choďte, žite a konajte rovnako ako ten dobrý muž zo Samárie. (8) 

Tretia časť
VEĽKÉ LEKCIE

NOVÁ DOKTRÍNA
Každý, kto počúva moje slová a plní ich, je múdry a stavia svoj dom na základe

z kameňa. (1)

Spustil sa lejak, stúpajú vody. Víchor sa oboril na ten dom a on stále stojí - je postavený na pevnej skale. No každý, kto počúva moje životodarné slová a odmieta ich, stavia základy na piesku. Spustil sa lejak, stúpajú vody. Víchor sa oboril na dom a základy  zlyhávajú. Dom sa rúti a jeho pád  je veľký. 

Dvaja muži vošli do chrámu modliť sa. Jeden bol pyšný, samospravodlivý, druhý bol colník, známy svojou nečestnosťou. Pyšný muž sa modlil takto: Bože, ďakujem ti, že nie som hriešnik ako – najmä nie ako tento colník, ktorého vidím v rohu. Nikdy nepodvádzam, ani necudzoložím. Postím sa dvakrát do týždňa a dávam chrámu desatinu zo všetkého, čo zarobím. Colník však stál opodiaľ a neodvážil sa ani oči zdvihnúť k nebu len sa strápene modlil: „ Bože, buď milostivý mne nehodnému hriešnikovi.“ Hovorím vám, že colník, ktorý spoznal, že potrebuje Božiu milosť, sa vrátil domov s ľahkým srdcom, oslobodený od úzkosti a bolo mu odpustené. Tí, ktorí v pýche vyvyšujú seba, budú pokorení. Tí však, čo sa pokoria, budú povýšení nad starosti tohto sveta a prijmú požehnanie a česť. 

Dovoľte malým deťom prichádzať ku mne a nebráňte im v tom. Lebo kráľovstvo Božie patrí srdciam, ktoré dôverujú. Lebo ak nebudete mať vieru ako dieťa, nikdy nevstúpite do kráľovstva. (3)

Ak chce niekto plniť vôľu môjho Otca, spozná, či je toto učenie z Boha, alebo či hovorím svoje vlastné myšlienky. Moje učenie nie je moje, ale toho, ktorý ma 

poslal. (4)

Svet uctieva slepo. Podobne, ako Židia, aj my vieme, čo uctievame i to,  že spása sveta pochádza od nás. Verte mi: prichádza hodina, a už je tu, keď ľudia, ktorí uctievajú Boha, už viac nebudú pobehovať sem a tam a hľadať miesto, kde by mal byť Boh, hovoriac: „Tu je! Tu sa máme modliť!“ Praví veriaci budú chváliť Boha 

v duchu a pravde. Boh Otec hľadá tých, ktorí mu ponúkajú takúto obeť chvál a uctievania. Ak by ste mlčali, kamene budú kričať. (5)

Možno ste čítali o tom, že keď bol kráľ Dávid so svojou družinou hladný, vošli do chrámu a jedli posvätný chlieb určený kňazom, vykonali tak skutok, ktorý bol zakázaný náboženskými zákonmi. Keby ste boli študovali židovské zákony, vedeli by ste, že v sobotný deň kňazi, ktorí pracujú v chráme, znesväcujú sobotu, a sú bez viny. Vravím vám však, sú dôležitejšie veci ako zákony chrámu. Keby ste boli pochopili význam Písma: „Milosrdenstvo chcem viac ako obeť“ -  boli by ste prestali odsudzovať nevinných. Lebo Syn človeka je Pánom aj nad sobotou.   

Predpokladajme, že by zviera, o ktoré sa staráte padlo v sobotu do jamy, vari by ste nevynaložili všetky sily na to, aby ste ho vytiahli? A váš život o čo je cennejší? Ako potom vysvetlíte slávenie soboty, počas ktorého vykonávate dlhé ceremónie 

a zachovávate náboženskú liturgiu? Prečo potom mňa kritizujete za to, že uzdravujem v Pánov deň? Kedy už prestanete súdiť podľa vonkajšieho vzhľadu a začnete súdiť spravodlivo? Sobota bola stvorená pre vás. Vy ste neboli stvorení pre sobotu. (6)

Prišiel som na tento svet, aby slepí mohli vidieť a aby tí, čo sú pyšní na to, že vidia, si mohli uvedomiť, akí sú v skutočnosti slepí. (7)

POŽEHNANIA

Blahoslavení sú stí, ktorí počúvajú a zachovávajú Božie Slovo.(1)

Ak takto budete robiť, budete ako sluha, ktorého pán, keď príde nájde ho konať  správne.(2)

Blahoslavení ste vy, ktorí vkladáte celú svoju dôveru v Boha, lebo vaše je nebeské kráľovstvo.

Blahoslavení ste,  smutní, lebo budete potešení a povzbudení.

Blahoslavení ste, ktorí v pokore priznávate svoju núdznosť, lebo vaša bude celá zem.

Blahoslavení ste, hladní a smädní po spravodlivosti, pretože  budete nasýtení a naplnení.

Blahoslavení ste, milosrdní, lebo sa vám dostane milosrdenstva.

Blahoslavení ste čistí srdcom, lebo uvidíte Boha.

Blahoslavení ste, tvorcovia pokoja, lebo vy sa budete volať Božími deťmi. 

Blahoslavení ste, ktorí stíhate spasenie, lebo ste občanmi Božieho kráľovstva.

Blahoslavení ste, keď vás hania a hovoria o vás zlé kvôli tomu, že konáte moju vôľu. Veseľte sa a skáčte od radosti, lebo v nebesiach máte veľkú odmenu. Tak prenasledovali aj veľkých prorokov, ktorí boli pred vami.(3) 

O čo viac ste požehnaní vy, ktorí ste ma nevideli, uverili ste a zostávate vo svojej viere vo mňa; blahoslavené sú vaše oči, lebo naozaj vidia a vaše uši, lebo skutočne počujú.(4)

Poďte všetci, blahoslavení od Otca, aby ste zdedili kráľovstvo pripravené pre vás od založenia sveta.(5)

SILA MODLITBY

Doteraz ste v mojom mene o nič neprosili.  Proste teda, a dostanete, aby bola vaša radosť úplná.(1)

Prídeš do domu svojho priateľa o polnoci a povieš: ”Požičaj mi tri chleby.  Mám návštevu, ktorá pricestovala z ďaleka, lebo chceli vidieť a ja mám prázdny kredenc.”

Prichádza odpoveď: ”Prosím ťa, teraz ma nevyrušuj.  Dvere sú zamknuté a moje deti spia.  Nemôžem vstať a pomôcť ti.”  Hovorím ti, že hoci tvoj priateľ nevstane a nedá ti chleba kvôli priateľstvu s tebou, nakoniec predsa len podľahne tvojmu intenzívnemu naliehaniu, vstane a dá ti toľko chleba, koľko potrebuješ.

Tak neustávaj.  Proste a dostanete.  Hľadajte a nájdete.  Klopte a dvere vám budú otvorené.  Lebo každý, kto prosí, dostane, kto hľadá, nájde, a tomu kto klope, budú dvere naširoko otvorené.(2)

V jednom meste žil sudca tvrdého srdca, ktorý sa nebál Boha, ani sa nestaral o svojho blížneho. V tom istom meste žila aj vdova, ktorá sa neustále uňho dožadovala spravodlivosti v prípade sporu s človekom, ktorý jej uškodil.  Sudca ju dlhý čas ignoroval a odmietal vypočuť jej žiadosť.  Nakoniec si predsa len povedal: ”Síce sa Boha nebojím a nestarám sa o dobročinnosť, postarám sa však, aby sa tejto vdove dostalo spravodlivosti, lebo ma unavuje svojimi neustálymi prosbami.”

Či sa teda Boh nezastane svojich vyvolených, ktorí k nemu volajú dňom aj nocou?  Myslíte si, že bude meškať?  Hovorím vám: postará sa, aby sa im dostalo spravodlivosti, a to urýchlene.  V skutočnosti je však  otázka v tomto príbehu iná:  Keď sa ja, Mesiáš, vrátim, či nájdem mnohých na zemi s takou vytrvalou vierou?(3)

Nechcem, aby ste pri svojej modlitbe upadli do vzoru bezmyšlienkovitého opakovania.  To pohania sa modlia takto, mysliac si, že budú vypočutí pre množstvo svojich modlitieb.  Nemali  by ste ich napodobňovať.  Pamätajte si, váš nebeský Otec vie, čo potrebujete ešte predtým, ako ho prosíte.(4)

Prorok Izaiáš napísal: “Môj dom sa bude volať domom modlitby u všetkých národov.”(5)

Preto sa modlite k Otcovi, ktorý počuje vaše najskrytejšie modlitby a otvorene ich odmeňuje; a o čokoľvek žiadate Otca v mojom mene, dá vám.  Ak žijete svoj život vo mne a moje slová nechávate žiť vo svojich srdciach, proste, čo len chcete a bude vám dané.(6)

Modlite sa takto:  Náš Otče, ktorý si na nebesiach, nech celá zem spozná, že ty si jediný svätý Boh.

Nech tvoje kráľovstvo príde a prebýva medzi nami a tvoja vôľa nech sa stane ako v nebi, tak aj na zemi. 

Daj nám dnes chlieb, aby nás posilňoval a odpusť nám naše hriechy, ako aj my odpúšťame tým, ktorí hrešia proti nám. 

Nenechaj, aby sme padli do pokušenia a zachráň nás od toho zlého.  

Lebo tebe patrí všetka moc, a sláva, naveky.  Nech sa tak stane.

POKLADY V NEBI

Ako chcete, aby ľudia robili vám, tak robte aj vy im.(1) 
Bol raz jeden bohatý človek. Obliekal sa do purpuru a kmentu - mal prepychový život. V tom istom meste žil jeden bezdomovec. Volal Lazar a sedával pri bráne domu toho bohatého muža.  Nežiadal veľa, len omrvinky, ktoré padali z boháčovho stola.  Psy na ulici boli jeho jediní priatelia a starali sa oňho.

Jedného dňa Lazar zomrel a anjeli ho zaniesli do Abrahámovej náruče.  Onedlho na to zomrel aj bohatý človek a pochovali ho.  

V pekle pozdvihol oči plné múk a zďaleka uvidel Abraháma s Lazarom v náruči.  

Z celej svojej sily zvolal: „Abrahám, zmiluj sa nado mnou a pošli žobráka Lazara.  Nech si namočí konček prsta vo vode a ovlaží môj jazyk, lebo sa tu umáram v mukách v týchto plameňoch.”

Ale Abrahám odpovedal: „Rozpomeň sa môj synu, za svojho života si mal všetky dobré veci, kým Lazar nepoznal nič iné len biedu.  On sa teraz raduje a trpíš.  Navyše nás oddeľuje veľká priepasť, aby nikto nemohol prejsť odtiaľto k vám; tak ako ani vy nemôžete prekročiť k nám.”

Keď to boháč počul, zvolal: „Potom ťa prosím, pošli Lazara do domu môjho otca.  Mám päť bratov. Nech ich ide on varovať, aby neskončili v pekle. 

Na to mu Abrahám odpovedal: „Majú Mojžiša a prorokov.  Nech poslúchajú ich.”

„Ale iste,” argumentoval boháč, „keby k nim však prišiel niekto z mŕtvych, budú určite činiť pokánie.”

Abrahám zas odpovedal: „Ak nerobia pokánie na slová Mojžiša a prorokov, nedajú sa presvedčiť, ani keby niekto vstal z mŕtvych, aby ich varoval.”(2)

Čo je to za štedrosť, keď dávate tým, ktorí vám ľahko môžu vrátiť.  Aj lakomci požičiavajú peniaze, keď sú si istí, že ich dostanú všetky naspäť.  Ja hovorím: dajte človeku, ktorý prichádza k vám, že potrebuje niečo a nie je schopný vrátiť vám to späť; a odpúšťajte, aj keď to ten človek zneužije.(3)

Keď dávajú chudobní, prispievajú viac ako všetci bohatí spolu, ktorí dávajú zo svojho prebytku.  Chudobní prispievajú z toho, čo potrebujú, a často z lásky dávajú to, čo nemôžu ušetriť.(4)

Je takmer nemožné, aby tí, ktorí milujú peniaze, vošli do kráľovstva Božieho.  Ľahšie prejde ťava uchom ihly, ako vojde boháč do Božieho kráľovstva. Čo však  je nemožné u človeka, je viac než možné u Boha.(5)

Nezhromažďujte si poklady na zemi, kde ich kazí hrdza a mole a kde sa zlodeji vlamujú a kradnú.  Ale  zhromažďujte si svoje poklady v nebi, kde ich nemôže ani hrdza ani mole pokaziť a kde neexistuje riziko znehodnotenia a krádeže.  Kde je tvoj poklad, tam bude aj tvoje srdce.(6)

Niektorí konajú dobre len pred obecenstvom, ktoré to ocení.  Váš Otec, ktorý je v nebi takýchto ľudí neodmení.  Keď dávate, nebuďte ako pokrytci, pre ktorých zvonia zvony  v chrámoch a na uliciach.  Takíto majú svoju vlastnú odmenu.(7)

Nech nevie tvoja ľavica, čo robí tvoja pravica.  Dávajte skryte a v tichosti a váš nebeský Otec, ktorý vidí tieto veci, odmení vás otvorene.(8)

Naučte sa dávať a bude vám naspäť dané viac, než si viete predstaviť, rozmnožené nesmierne.  Akou mierou rozdávate svoju štedrosť, takou vám bude nameraná vaša odmena.(9)

Raz sa bohatému človeku vrátila jeho investícia s veľkým ziskom.  Keď uvažoval o svojom bohatstve, pomyslel si, “Čo urobím so svojím ziskom?” A tak sa takto rozhodol: “Zrúcam svoje staré domy a postavím väčšie; tam uložím svoje poklady a utratím svoje zisky.  Budem spokojný a budem mať majetok na mnoho rokov.  Strávim svoj čas v odpočinku, jedení, pití a  radovánkach.” 

Ale Boh mu povedal: “Ty blázon!  Či nevieš, že ešte tejto noci požiadajú o tvoju dušu?  Keď ty odídeš, komu ostanú všetky tieto veci?” 

Tak je to s tými, ktorí zhŕňajú poklady pre seba a nie sú bohatí vo veciach Božích.  Aký je z toho úžitok, keď získate všetko, čo svet môže ponúknuť a pritom stratíte svoju dušu?  A čo dáte ako výmenu za vašu dušu alebo za vaše miesto v kráľovstve?(10)

VIERA, KTORÁ PRENÁŠA HORY

Nech sa vám stane podľa vašej viery.(1)

V posledných dňoch prídu mnohí zo všetkých kútov zeme a vstúpia do nebeského kráľovstva. Nevojdú však samospravodliví a náboženskí ľudia, tí, ktorí si mysleli, že budú prví, ale prežili svoj bez viery.(2)

Ak sa dvaja zjednotia vo viere a o čokoľvek budú prosiť, môj Otec, ktorý je v nebesiach, im splní ich žiadosť.  Lebo kde sú zhromaždení dvaja alebo traja v mojom mene, tam som ja s nimi.(3)

Vás, ktorí veríte, budú sprevádzať tieto znamenia: V mojom mene budete vyháňať démonov a hovoriť novými jazykmi.  Hady ani smrtonosné veci vám neuškodia.  Na chorých budete klásť ruky a oni ozdravejú.(4)

Vyzbrojení vierou, malou ako horčičné zrno, poviete horám: „Zdvihnite sa  a zrúťte sa do mora.”

Ak veríte, že je to možné a nenecháte žiadny priestor pre pochybnosť, potom sa  stane, čo žiadate a prikazujete.  A tak vám hovorím: čokoľvek by ste si priali, keď sa modlíte, verte, že dostanete a splní sa vám.(5)

Keď ste vedení Duchom, veci, proti ktorým sa postavíte na zemi, budú konfrontované s nebeskou mocou: a tak čomukoľvek dovolíte na zemi, stane sa podľa nebeského Božieho plánu.(6)

Už sa nebojte viac, ale verte.  Všetko je možné tomu, kto verí.(7)

TRPEZLIVOSŤ, MILOSRDENSTVO A ODPUSTENIE

Komu sa málo odpúšťa, ten málo miluje.(1)

Istý človek prezeral účty dvoch známych, ktorí si od neho požičali peniaze.  Jeden mu dĺžil päťsto kusov zlata a druhý mu dĺžil päťdesiat.  Keďže vedel, že ani jeden z nich mu nemôže zaplatiť, zo súcitu im obom odpustil dlhy.  Čo si myslíte, ktorí z týchto dvoch mužov mu bude najviac vďačný?(2)

Podobne prišiel čas, keď istý kráľ kontroloval svoje záznamy a účty. Vtedy mu doniesli jeho sluhu, ktorý mu bol dlžný obrovskú sumu – celých desiať tisíc zlatých kusov!

Keďže sluha by nikdy nemohol splatiť takýto dlh, hľadal kráľ, čo o tom hovorí  zákon. A tam stálo, že dlžník a jeho rodina majú byť predaní do otroctva a ich dom 

a majetky rozpredajú na verejnej dražbe.

Zarmútený sluha padol pred kráľom na kolená a zvolal: „ Môj pane a kráľu, prosím ťa, maj trpezlivosť so mnou a ja ti všetko zaplatím.”

Kráľ bol pohnutý súcitom, odpustil mu dlh a nechal ho slobodne ísť.  Cestou domov stretol sluha priateľa, ktorý mu dĺžil niekoľko drobných.  Namiesto milosrdenstva ho  chytil pod krk a kričal: „ Vráť mi peniaze, ktoré si si odo mňa požičal!” Priateľ mu padol k nohám a prosil ho: „Maj so mnou strpenie a aj ti všetko vrátim do posledného haliera.”

Ale sluha ho nepočúval. Dal ho do väzenia, až pokým mu nesplatí dlh podľa zákona.

Videl to niekto z kráľových sluhov videli a oznámil to v paláci. Kráľ poslal po sluhu a povedal: “Ty naničhodník!  Odpustil som ti tvoj nesplatiteľný dlh, pretože si ma o to prosil.  Prečo si nepreukázal súcit priateľovi, ktorý ti dĺžil takú smiešnu sumu?”

Keď to kráľ povedal, vydal sluhu väzenským strážcom a rozkázal im, aby ho zavreli až dokiaľ nesplatí všetky svoje dlhy.

Tak vás bude môj nebeský Otec súdiť, ak odmietnete odpustiť svojim bratom a sestrám z hĺbky svojich sŕdc.(3)

Buď ochotný odpustiť nielen sedem ráz, ale sedemdesiatkrát sedem ráz.  Zmier sa, aj so svojimi nepriateľmi.  Neustále hádky vedú iba k väčším problémom: k súdnym sporom, do súdnej siene a možno do väzenia, kde nebude iná možnosť ako odčiníť trest len tak, že si odpykáte rozsudok.(4)

Počuli ste, že bolo povedané: Oko za oko a zub za zub?  Ja vám hovorím opak.  Ak ťa niekto udrie po pravom líci, nastav mu aj ľavé; tomu, kto sa s tebou súdi a berie tvoj plášť, ponúkni aj svoju košeľu.  Ak ťa niekto prinúti ísť jednu míľu, buď ochotný ísť dve.  Daj zadarmo tým, ktorí si od teba pýtajú a nikdy nebuď hluchý k núdznym, ktorí k tebe prichádzajú.(5)

Keď stojíte v uctievaní a v modlitbe, majte srdce plné odpustenia, tak ako váš Otec v nebi ponúka odpustenie vám.  Ak prinášaš obeť do svätyne a spomenieš si na nevyriešený spor s nejakým človekom, nechaj svoj dar pri oltári. Choď najprv a zmier sa s tou osobou a potom sa vráť a obetuj svoj dar.  Ak sa tvoj brat prehreší voči tebe, choď za ním a porozprávajte sa o tom v súkromí.  Ak ťa poslúchne, získaš priateľa.(6)

Odpustite ľuďom zlo, ktoré voči vám spáchali a váš život bude naplnený milosrdenstvom a milosťou.(7)

O PLODNOM ŽIVOTE

Ľudí spoznáš po ovocí, ktoré rastie v ich živote.(1)

Vy ste soľ zeme.  Ale ak soľ stratí svoju schopnosť čistiť, ak už nemá chuť 

a nedá sa ňou  konzervovať, ako z nej znova urobíte soľ? Už sa na nič nehodí, len ju vyhodiť, aby ľudia po nej šliapali.

Oberali ste už z tŕnia hrozno alebo z bodľačia figy?  Dobrý strom nemôže rodiť zlé ovocie, ani zlý dobré.  Teda každý dobrý strom rodí dobré ovocie a každý zlý zlé.  Strom, ktorý rodí zlé ovocie, vytnú a použijú ako drevo na oheň.

Po ovocí života poznáte ľudí, podľa toho, ako sa rozhodli žiť.(2)

Istý človek si zasadil v záhrade figovník.  Tri roky čakal, kým začne rodiť ovocie, ale strom nezarodil. Až nakoniec povedal hlavnému záhradníkovi: „Tri roky chodím 

a čakám ovocie na tomto figovníku a on stále nerodí.  Prečo by mal ešte zaberať priestor na mojom pozemku?  Zotni ho!” 

Ale záhradník  odvetil: „Nechaj ho ešte jeden rok okopem ho a pohnojím. Možno potom prinesie ovocie. A ak nie, potom bude správne, keď ho zotneš.”(3)

Ak vaše životy prinášajú ovocie, môj Otec je oslávený a vy ste naozaj mojimi učeníkmi.  Lebo dobrý človek koná dobré veci z dobrého, ktoré je v ňom uložené; kým zlý človek zo zla, ktoré je v ňom, žije len prázdny a neplodný život.(4)

Farmár vyšiel do polí siať.  Keď sial, niektoré zrná padli na okraj cesty. Zhŕkli sa vtáky a pozobali ich.  Iné zrná padli na skalnaté miesta, kde nebolo mnoho pôdy.  Vzišli síce rýchlo v plytkej pôde, ale nemali koreňa a slnko ich spálilo a vysušilo.  A boli iné, ktoré  padli medzi tŕnie; a tŕnie vyrástlo a udusilo ich.  

Predsa však niektoré padli na dobrú pôdu a tieto vynahradili aj stratu a priniesli dobrú úrodu; niektoré sa rozmnožili stonásobne, iné šesťdesiatnásobne a ďalšie tridsaťnásobne.  

Ak niekto počúva slovo o kráľovstve a nechápe ho, prichádza nepriateľ a uchytí to, čo bolo zasiate do srdca.  To je ako so zrnom, ktoré padlo na kraj cesty. 

Zrno ktoré bolo zasiate na skalnatú pôdu, predstavuje tých, ktorí počúvajú Božie slovo a dychtivo ho prijímajú. Sú však bez koreňov vnútorného presvedčenia.  Ich skúsenosť trvá len chvíľu, ale keď prídu problémy a prenasledovania za to, že sa  rozhodli nasledovať slovo pravdy, sklamú sa a odpadnú.

Zrno, ktoré bolo zasiate medzi tŕnie, predstavuje tých, ktorí počúvajú slovo, no dovolia, aby ich starosti tohto sveta a klam bohatsva premohli.  Udusia slovo a ich životy sa stanú neplodnými.

Zrno, ktoré padlo na dobrú pôdu, znázorňuje tých, ktorí počúvajú slovo a chápu jeho posolstvo.  Podľa toho ich životy prinášajú bohatú úrodu; jeden stonásobok, šesťdesiatnásobok alebo tridsaťnásobok toho dobrého, čo bolo zasiate.(5)

ZDRAVIE A UZDRAVENIE PRE TELO A DUŠU

Lekára nepotrebujú zdraví, ale chorí.(1)

Tomuto by ste mali rozumieť: Milosrdenstvo chcem, a nie obeť.  Neprišiel som povolať spravodlivých, ale hriešnikov k pokániu.  Vari nemajú byť telesne chorí, ktorých diabol poviazal, oslobodení?(2)

Je ľahšie povedať Odpúšťajú sa ti hriechy,  alebo Vstaň a buď uzdravený?

Aby ste mali dokonalú istotu, že Syn človeka má moc odpúšťať hriechy na zemi, hovorím chorému: „Vstaň! Raduj sa, odpúšťajú sa ti hriechy. Choď svojou cestou; ako si uveril, tak sa aj stane.  Tvoja viera ťa uzdravila!”(3)

Ak má pastier sto oviec a stratí jednu, či azda nenechá deväťdesiatdeväť bezpečne sa pásť a nevydá sa hľadať tú jednu, ktorá sa stratila?  A keď tú stratenú ovcu napokon nájde, vari si ju nevyloží  na plecia celý natešený?  Cestou domov zavolá svojich priateľov a susedov a povie im: „Radujte sa so mnou.  Našiel som svoju stratenú ovcu.”

Pravdu vám hovorím: v nebi je viac radosti nad jedným človekom, ktorý činí pokánie, ako nad deväťdesiatimi deviatimi ľuďmi, ktorí pokánie nepotrebujú.(4)

Kto z vás by , keď má desať kusov striebra a stratí jeden kus, nezapálil sviečku a nezamietol dom a usilovne nehľadal, až kým ho nenájde? 

A keď ho nakoniec nájde, istotne zavolá svojich priateľov a susedov a povie: Radujte sa so mnou; lebo som našiel kus striebra, ktorý som stratil. 

Taká je aj radosť medzi Božími anjelmi nad jedným hriešnikom, ktorý robí pokánie.(5)

Štvrtá časť

POVOLANIE K NOVÉMU ŽIVOTU

POVOLANIE

Nie vy ste si mňa vyvolili, ale ja som si vyvolil vás, a ustanovil som vás, aby ste šli a prinášali ovocie vo svojich životoch, aby vaše ovocie zostávalo.(1)

Jeden človek mal dvoch synov.  Povedal staršiemu: „Synu, choď a pracuj dnes na mojej vinici.”

„Nepôjdem,” odpovedal syn; ale neskôr zmenil postoj vo svojom srdci a išiel do polí pracovať.

Potom otec povedal mladšiemu synovi: „Ty choď tiež do polí.”

On okamžite odpovedal: „Pôjdem.”  Ale zostal doma a nepočúvol príkaz svojho otca. 

Ktorý z týchto dvoch synov splnil nariadenie otcovo?

Prečo ma nazývaš dobrým, ak neveríš že som Boh?

Poznáš prikázania: Nescudzoložíš, nezabiješ, nepokradneš, nevypovieš krivé svedectvo, cti si svojho otca a svoju matku.  To rob a budeš mať poklady v nebi.  Napriek tomu zlyhávaš v tom, že ma ctíš len svojimi ústami a nepoužívaš všetko -svoje bohatstvo, majetky a život - aby si pomohol núdznym.(2)

Ak ma chcete nasledovať, musíte najprv odložiť svoje túžby a sebecký spôsob života.  Vykonajte túto obeť a nasledujte ma.  Lebo tí, ktorí chcú mať večný život, musia najprv odložiť svoj starý život.  Všetci, ktorí tak urobia kvôli mne, objavia nový život – tu na zemi a tiež v nebi.(3)

Raz jeden kráľ vystrojil svadbu synovi, ktorý bol princ.  Keď bolo všetko pripravené, poslal svojich sluhov do provincií svojho kráľovstva, aby zvolal tých, ktorí boli pozvaní na svadbu, ale hostia odmietli prísť.

Preto kráľ vyslal svojich sluhov a povedal: “Povedzte tým, ktorí boli pozvaní na svadbu, že som pripravil výbornú večeru.  Zabil som najlepších volov a teľatá - všetko je pripravené.  Príďte na svadbu.”

Ale aj poddaní brali toto pozvanie na ľahkú váhu a vrátili sa späť k svojej práci, niektorí na svoje farmy, iní do svojich podnikov v meste.  Tí, ktorí zostali, pochytali kráľových sluhov a ubili ich na smrť. 

Keď sa kráľ dozvedel o tom, čo sa stalo, nahneval sa.  Vyslal svojich vojakov.  Pochytali vrahov, popravili a ich domy spálili.  

I povedal svojmu sluhovi: „Svadba je pripravená, ale pozvaní neboli hodní, aby sa jej zúčastnili.  Preto choďte k tým, ktorých stretnete na rohoch ulíc a po cestách okolo mesta a pozvite ich na svadobnú hostinu.”

A tak kráľovi sluhovia vyšli do ulíc v meste, na hlavné cesty a pozvali každého, koho stretli, dobrých aj zlých a svadobná sieň sa naplnila.

Večer sa kráľ prišiel pozrieť na svojich hostí.  Šokovalo ho, keď videl jedného z nich, že zasadol bez svadobného rúcha, ktoré predtým pre nich zaobstaral.  A spýtal sa ho: „Ako je to možné, že si prišiel na túto slávnosť bez svadobného oblečenia?”  On mu však na to nevedel odpovedať.

Preto povedal kráľ svojim sluhom: „Zviažte ho a odneste preč.”

Mnohí sú povolaní - do kráľovstva – ale málo je vyvolených. Čas prišiel.  Priblížilo sa Božie kráľovstvo.  Povolal som vás, aby opustili svetský spôsob života.  Urobte pokánie, oblečte si rúcho spasenia a uverte tejto dobrej zvesti.(4)

Nikto nemôže prísť ku mne, ak ho nepritiahne Otec, ktorý ma poslal; a ja vzkriesim toho človeka v posledný deň.  Vy všetci, ktorých mi Otec dal, prídete ku mne; a ktokoľvek ku mne príde, toho nikdy neodmietnem.(5)

Veríš len preto, lebo som ti povedal tieto veci?  Ešte uvidíš väčšie divy ako sú tieto.(6)

Preto vchádzajte tesnou bránou; široká je brána a priestranná je cesta, ktorá vedie do záhuby tých, ktorí po nej kráčajú; ale úzka je brána a cesta, ktorá vedie do života, a málo je tých, ktorí ju nachádzajú.  Snažte sa zo všetkých síl , aby ste vkročili bránou, ktorá vedie do života.  Jedného dňa budú mnohí chcieť zmeniť svoju cestu a ísť správnym smerom, ale  bude príliš neskoro.(7)

NARODIŤ SA DRUHÝ RAZ

Nediv sa, že som ti povedal: Musíte sa znovu narodiť.(1)

Veru ti hovorím: ak sa znovu nenarodíš, nemôžeš uvidieť kráľovstvo Božie. Ak sa nenarodíš z vody a zo Svätého Ducha, nemôžeš vojsť do kráľovstva Božieho.(2)

Čo sa narodilo z tela, je telo, a čo sa narodilo z Ducha, je duch.  Vietor veje, kam chce; počujeme zvuk, ktorý vydáva, ale nevieme povedať, odkiaľ prichádza a kam pôjde.  Tak je to s každým, kto sa narodil z Ducha.(3)

Zvážte tieto príklady: Nikto neprišíva záplatu z novej látky na staré rozpadnuté šaty, veď nový kus, ktorý je prišitý, len potrhá starú látku a diera sa ešte zväčší.  Ani nové víno nevlievate do starých vínových sudov.  Staré sudy môžu prasknúť a nové víno vytečie a bude po úžitku.  Nové víno sa vždy vlieva  do nových sudov – tak sa oboje  zachová.(4)

Také poznanie máte a stále nie ste nerozumiete najzákladnejším pravdám?  Keď som vás vyučoval na príkladoch pozemských vecí, a vy nechápete, akože porozumiete, keď vám budem hovoriť o nebeských veciach?(5)

Boh neposlal svojho Syna na svet, aby svet odsúdil; ale aby svet mohol byť cez neho zachránený.  Kto verí v neho, nie je odsúdený, ale kto neverí, už je odsúdený, pretože neuverili v meno jednorodeného Božieho Syna.(6)

Ja som vzkriesenie a život.  Každý, kto verí vo mňa, hoci zomrie na tejto zemi, bude   znovu žiť.  Dostane večný život a nezahynie!  Hovoril som vám to mnohokrát: Ak veríte, uvidíte Božiu slávu.(7)

Mojou úlohou je plniť vôľu toho, ktorý ma poslal, a dokonať jeho dielo. A toto je Božia vôľa: aby ste uverili v Mesiáša, ktorého poslal Otec.(8)

Porozprávam vám príbeh.  Istý človek mal dvoch synov.  Jedného dňa povedal mladší syn svojmu otcovi: “Otče, daj mi moju časť z dedičstva.”  A tak mu Otec dal jeho podiel.  

Onedlho si syn zhromaždil majetok a odcestoval do ďalekej krajiny.  Tam hýrivým životom premárnil celé bohatstvo.  Keď minul aj posledný halier, nastal v krajine hrozný hlad.  On ostal chudobný a bez priateľov. 

Po dlhom hľadaní si našiel prácu ako pastier svíň.  Vo svojom zúfalstve bol pripravený jesť kukuričné šupky, ktorými kŕmili svine. Vtedy sa spamätal a pomyslel si: sluhovia môjho otca majú chleba do sýtosti a ešte im aj veľa zostane a ja jem jedlo pre prasatá, aby som nezahynul!  Vrátim sa k svojmu otcovi a poviem: “Otče, zhrešil som proti tebe a proti nebu. Nie som viac hoden volať sa tvojím synom, ale dovoľ mi aspoň byť jedným z tvojich námedzných sluhov.”  

Keď si to premyslel, vstal zo zeme a vydal sa na dlhú cestu - späť k svojmu otcovi.

Ešte bol veľmi ďaleko a už ho jeho otec uzrel. Zľutoval sa nad ním, pribehol k nemu, aby ho privítal a nežne ho objal.

Syn začal: „Otče, zhrešil som proti nebu a pred tebou, a nie som viac hoden volať sa tvojím synom.”

Ale otec ho nenechal dokončiť toto vyznanie.  Obrátil sa k svojim sluhom a povedal: “Prineste tie najlepšie šaty a oblečte mi syna.  Dajte mu môj pečatný prsteň na ruku a tú najlepšiu obuv na jeho nohy.  Prineste  najvykŕmenejšie teľa z poľa a zabite ho

 a budeme jesť a radovať sa.  Lebo tento môj syn bol mŕtvy, a ožil; bol stratený, a teraz sa našiel.  O niekoľko hodín sa začala veľká oslava. 

K večeru sa starší brat vracal z poľa a keď sa priblížil k domu, začul hudbu a tanec.  Ihneď si zavolal jedného zo sluhov a spýtal sa: “Aký je dôvod takejto veľkej oslavy?”

Sluha mu odpovedal: “Tvoj brat prišiel domov a otec zabil najvykŕmenejšie teľa, lebo sa vrátil v bezpečí a v poriadku.”

Brat sa veľmi nahneval, a odmietol ísť na oslavu, preto vyšiel otec k nemu a prosil ho, aby vošiel. 

On však odpovedal: “Pozri, celé tieto roky ti slúžim, nikdy som neprestúpil ani jeden tvoj príkaz. Napriek tomu si mi nikdy neponúkol oslavu, aby som sa zabavil so svojimi priateľmi.  Teraz sa môj túlavý brat vrátil, ktorý bezpochyby premárnil svoje dedičstvo na prostitútky, a ty si zabil vykŕmené teľa na oslavu.”

Otec povedal: “Môj synu, vždy si bol so mnou, a vieš, že všetko, čo mám, je tvoje.  Teraz je správne, že oslavujeme a vzdávame vďaky; lebo tvoj brat bol mŕtvy, a ožil, bol stratený a teraz sa našiel.”(9)

Ak sa neobrátite a nebudete ako malé deti, nevojdete do nebeského kráľovstva.  Syn človeka prišiel zachrániť tých, ktorí sú stratení: lebo  taká nie je vôľa vášho Otca, ktorý je v nebesiach, aby zahynul čo len najmenší z vás.(10)

Lebo tak Boh miloval svet, že dal svojho jednorodeného Syna, aby každý, kto v neho verí, nezahynul, ale mal večný život.  Veríte tomu?(11)

UČENÍCI A SLUHOVIA

Nemôžete dovoliť dvom pánom, aby vládli nad vaším životom.  Buď jedného budete nenávidieť a druhého milovať; alebo k jednému budete lipnúť, a druhým pohŕdať.  Nemôžete slúžiť Bohu a zostávať otrokom boha tohto sveta.(1)

Kto z vás, keď plánuje stavať vežu, nesadne najprv a neodhadne náklady a neuistí sa, či bude mať dosť peňazí na jej dokončenie?  Ináč by mohol položiť základy a potom bol nútený zanechať celý projekt. Tí, ktorí by to videli, vysmiali by sa ti a povedali by: „Začal stavať a skrachoval.”

Kráľ, ktorý chce viesť vojnu, musí najprv sadnúť a poradiť sa s vojenskými poradcami, aby posúdil, či je jeho desať tisícové vojsko schopné poraziť tridsať tisícovú nepriateľovu armádu.  Ak jeho poradcovia nevidia žiadnu šancu na víťazstvo, bude musieť poslať svojich vyslancov, aby sa stretli s nepriateľom a pokúsili sa dojednať mier predtým, než sa boj začne.

Preto si musíte najprv ujasniť, čo považujete za svoje vlastníctvo: rodinu, peniaze, pozemské majetky.  Ak nie ste ochotní spočítať náklady a plne sa odovzdať dokonca aj v týchto veciach, nemôžete ma skutočne nasledovať.(2)

Dovoľte, aby som vám pripomenul: človek, ktorý je usilovný v malých veciach, tomu bude mnoho zverené a človek, ktorý je nečestný v malých veciach, bude nečestný aj vo veľkom.  Ak vám nemôžu byť zverené pozemské bohatstvá, ako vám budú môcť byť zverené duchovné bohatstvá?  A ak ste neboli verní v tom, čo patrí druhému, ako vám ponúkne bohatstvá, ktoré sú vaše?(3)

Posielam vás ako ovce medzi vlkov: a tak buďte múdri ako hady, ale prostí ako holubice.(4)

Videli ste, ako králi a vládcovia zeme zneužívajú svoju autoritu a presadzujú ju nad chudobnými, ktorí sú pod nimi.  Nech to tak nie je medzi vami, ktorí patríte do kráľovstva Božieho.  Ktokoľvek bude veľký medzi vami, najprv musí byť vašim sluhom.  A kto chce byť najväčším, musí najprv byť sluhom všetkých.  Veď ani  Mesiáš, neprišiel na to , aby mu slúžili, ale by slúžil a dal svoj život ako výkupné za mnohých. Budete štastní nielen, keď spoznáte tieto veci, ale keď ich aj budete konať.(5)

Choďte vo svetle môjho slova - potom budete naozaj mojimi učeníkmi.

Nebuďte ako falošne zbožní, ktorí vymýšľajú zákony a prikázania.  Zakladajú si na vlastných pravidlách, ale nedodržiavajú ani jedno z nich.  Kladú bremená zákonníctva na krky svojich nasledovníkov, zatiaľ čo oni ani vo sne ich nezamýšľajú naplniť. Prejdú veľké vzdialenosti, aby ich ľudia videli, obliekajú si výstredné šaty, chovajú sa veľmi obradne; obľubujú sedieť za vrchstolom a v prvej rade.  Milujú, keď ich ľudia oslovujú vážený a učený učiteľ.  Ale vás by nemali volať ani ctihodný ani majster, lebo máte len jedného majstra a vy ste všetci jeho bratia a sestry.

Zdržte sa toho, aby ste niekoho z ľudí nazývali svojím duchovným otcom; lebo len jeden je váš Otec v nebi.  Ani nikomu nedovoľte, aby vás volal učený učiteľ; lebo je jeden učiteľ, Kristus.  Ten, ktorý je najväčší medzi vami, musí byť najprv vašim služobníkom a tí, ktorí sa ponížia, budú povýšení.(6)

Keď sa Mesiáš vráti vo svojej sláve a s ním všetci svätí anjeli, zasadne na trón svojej nebeskej slávy.  Zhromaždia sa pred ním všetky národy a on oddelí ľudí  jedných od druhých, ako pastier oddeľuje ovce od kozlov.   Ovce si postaví po svojej pravici a kozlov po svojej ľavici. 

Potom Kráľ povie tým po svojej pravici: “Poďte, požehnaní môjho Otca; vstúpte do dedičstva kráľovstva, ktoré je vám pripravené od založenia sveta.  Lebo som bol hladný a vy ste mi ponúkli jedlo.  Bol som smädný a vy ste ma napojili.  Bol som cudzincom a vy ste ma prichýlili.  Bol som bez šiat a vy ste ma zaodeli.  Bol som chorý a vy ste sa o mňa starali.  Bol som vo väzení a prišli ste ma navštíviť.”

Vtedy mu užasnutí spravodliví odpovedia: „Pane, kedy sme ťa videli hladného 

a nakŕmili ťa alebo smädného a dali ti niečo na pitie?  Kedy sme ťa videli ako cudzinca a poskytli ti útočisko; alebo keď si potreboval šaty a kedy sme ťa zaodeli?  Videli sme ťa vari chorého a postarali sa o teba; alebo či sme ťa navštívili sme vo väzení ?”

Kráľ odpovie: „Pravdu vám hovorím, čokoľvek ste z týchto vecí urobili pre najmenších z mojich bratov a sestier, pre mňa ste to urobili.”

A povie Kráľ tým po svojej ľavici: „Odíďte odo mňa!  Lebo som bol hladný a vy ste mi nedali jesť.  Bol som smädný a vy ste mi neponúkli nič na pitie.  Bol som cudzincom a vy ste ma poslali preč.  Bol som nahý neobliekli ste ma.  Bol  som chorý nepostarali ste sa o mňa.  Bol som vo väzení, ale vy ste ma nenavštívili.”

Vtedy mu oni odpovedia: „Pane, ale veď kedy sme ťa videli hladného alebo smädného alebo ako cudzinca či nahého? Kedy si bol chorý alebo vo väzení a a my sme ťa nepotešili?”

Kráľ im odpovie: „Pravdu vám hovorím, kedykoľvek ste zanedbali pomoc v týchto urobiť veciach  najmenších z mojich bratov a sestier, neurobili ste to pre mňa.”

Títo potom budú poslaní preč do večnej temnoty, ale spravodliví budú vovedení na miesto života.(7)

Vy ma nazývate majstrom a Pánom a máte pravdu, lebo ním aj som.  Keď som teda ja, váš Pán a majster, ochotný byť vaším najponíženejším služobníkom, potom vy by ste mali byť ochotní slúžiť jeden druhému. Dal som vám príklad; vy by ste mali robiť to isté, čo som ja urobil pre vás.(8)

VEĽKÉ POVERENIE

Nechajte  tých, ktorí sú duchovne mŕtvi, starať sa svoje pozemské veci; ale vy choďte a zvestujte príchod Božieho kráľovstva  pre svet, ktorý čaká.(1)

Pred vami je veľká žatva, ale robotníkov je, žiaľ, málo. Modlite sa k Pánovi žatvy, aby poslal viac robotníkov po svoju úrodu. Ten, kto položí svoju ruku na pluh a potom sa obzerá sa naspäť, nie je súci pre Božie kráľovstvo. (2)

Vy, ktorí veríte vo mňa, budete konáť skutky, aké ja konám a väčšie; lebo ja sa musím vrátiť k môjmu Otcovi v nebesiach. Ak mi chcete slúžiť, nasledujte ma; a kde som ja, tam budete aj vy, moji služobníci,  a môj Otec vás poctí. (3)

Choďte, zvestujte: „Priblížilo sa k vám nebeské kráľovstvo.” Chorých uzdravujte, malomocných očisťujte; mŕtvych krieste; démonov vyháňajte! Pamätajte na to, čo som vám povedal: “Zadarmo ste dostali tento nový život. Zadarmo dávajte!” (4)

Ak nie ste so mnou, ste proti mne; a ktorí so mnou nezhromažďujú, rozhadzujú. (5)

Keď vás pozvú do domu, vojdite s požehnaním: „Pokoj tomuto domu.” Ak tí, v dome sú za pokoj, vaše požehnanie bude prijaté a oni budú mať osoh. Ak nie, úžitok z vášho požehnania sa navráti k vám. 

Nezdráhajte sa prijímať pohostinnosť,  nech to má však svoj zmysel; stráňte sa bezcieľnych  potuliek. Vychutnávajte každé jedlo a pitie, ktoré vám ponúknu, lebo ten, ktorý pracuje, je hoden svojej mzdy. (6)

Tí, ktorí prijímajú toho, koho ja vyšlem s posolstvom, mňa prijímajú a tí, ktorí mňa prijímajú, prijímajú Otca, ktorý ma poslal. (7)

Majte sa na pozore: sú ľudia, ktorí  sa pokúsia umlčať vaše hlasy; dajú vás na súd 

a budú jednať s vami nečestne. Ba požiadajú aj o to, aby vás uväznili. Kvôli mojej zvesti vás budú volať svedčiť pred tými, ktorí neveria,: pred vládcami, správcami 

a kráľmi. Ak vás obvinia a vzdajú súdu, nebojte sa, že by ste nemali, čo povedať. Slová vám budú dané v okamihu, ako ich budete potrebovať. Nie ste odkázaní na vlastné slová, lebo Duch vášho Otca bude hovoriť cez vás. Pamätajte, že

v pozemskom kráľovstve nie je sluha väčší ako jeho pán. Ak mňa prenasledujú, budú prenasledovať aj vás. Budú sa mstiť kvôli mne na vás, neuvedomujúc si, kto bol ten, ktorý ma poslal na svet. Ak však prijmú a budú nasledovať moje posolstvo, prijmú 

a budú nasledovať aj to vaše. (8)

Keby som nebol prišiel s posolstvom pravdy, obyvatelia tohto sveta by si neuvedomili svoje chyby a hriešne správanie. Teraz sa však už nemôžu skryť za svoju nevedomosť, za nepoznanie pravdy. Keby som medzi nimi nebol konal také mocné divy, neboli by si uvedomili svojich nedostatkov. Teraz však tí, ktorí odmietli pravdu, uvideli zázraky, a tak nenávidia mňa i môjho Otca. Stalo sa tak preto, aby sa naplnilo proroctvo: „ Nenávideli ma bez príčiny.” (9)

Prišiel som, aby som na zemi zapálil oheň. Ó, ako túžim vidieť jeho plamene. Mysleli ste si, že som prišiel na zem darovať pokoj a mier? Nie, hovorím vám, prišiel som, aby som priniesol rozdelenie: Lebo odteraz sa päť ľudí v jednom dome rozdelí na tom, čomu majú veriť, traja proti dvom a dvaja proti trom. (10)

Keď budete čeliť nenávisti sveta, spomeňte si, ako ma predtým nenávideli. A keď vás na jednom mieste prenasledujú, choďte inam. Neprejdete všetky mestá sveta, kým sa vráti Mesiáš. Ak vás mesto odmietne prijať, alebo nebude chcieť načúvať vášmu posolstvu, straste si jeho prach z nôh  a odíďte. Verte mi, v deň posledného súdu, bude lepšie tým zo zeme Sodoma a Gomora ako z toho mesta. (11)

Keby ste robili veci svetským spôsobom, svet by vás miloval. Keďže však nasledujete cesty kráľovstva, pretože som vás do kráľovstva povolal, svet vami opovrhuje a nenávidí vás. (12)

Ktokoľvek počúva slová, ktoré hovoríte, mňa počúva; a kto vami pohŕda kvôli vašim pravdivým slovám pohŕda aj mnou. Tým, že ma odmietajú, odmietajú aj Otca, ktorý ma poslal. Odolajte kritike skeptikov a pochybovačov voči môjmu menu. Stojte pevne; ak tak budete konať, budete spasení. (13)

Tieto slová som vám povedal, aby ste vo mne a v nasledovaní mojich slov mohli nájsť pokoj. Na svete budete mať bolesť a problémy; ale buďte šťastní, lebo ja som premohol svet. (14)

KRISTOVA MODLITBA ZA JEHO UČENÍKOV

Otče, prišla hodina. Osláv svojho Syna, aby On mohol osláviť teba; lebo si mu dal autoritu nad každým mužom a ženou na zemi, aby mohol dať večný život tým, ktorých si mu dal. (1)

A toto je večný život: aby mohli poznať teba, jediného, pravého Boha a Ježiša Krista, ktorého si poslal. Ja som ťa oslávil na zemi tým, že som dokonal prácu, ktorú si mi dal konať. Teraz, Otče, zjav moju slávu, keďže stojím v tvojej prítomnosti, slávu, ktorú som mal s tebou skôr, ako povstal tento svet. Zjavil som ťa tým, ktorých si mi dal zo sveta. Boli tvoji a dal si ich mne a oni prijali tvoje večné slová. Teraz vedia, že všetko, čo si mi dal, je od teba. Verne som im odovzdal slová, ktoré si ty dal mne; oni im uverili a spoznali vo svojich srdciach, že som prišiel od Boha, že som bol poslaný od teba k nim. Nemodlím sa za svet, ale za tých, ktorých si mi dal; lebo oni sú naozaj tvoji. Všetci, ktorí uverili vo mňa, sú tvoji a skutočne ma ctia. Vraciam sa k tebe do neba; ale tí, ktorí veria vo mňa, zostávajú. Otče, zachovávaj ich mocou tvojho mena; aby všetci boli jedno, ako sme my jedno. Kým som bol s nimi na svete, zachovával som ich mocou, ktorú si mi dal; ochránil som ich a nikto z nich sa nestratil, iba syn zatratenia, aby sa naplnilo Písmo. Teraz idem k tebe, ale toto všetko žiadam tieto veci, kým som ešte na svete, aby mohli zakúsiť a prijať plné zjavenie toho, čo im patrí. Dal som im tvoje slovo a svet ich nenávidel, pretože už nie sú deťmi tohto temného a umierajúceho sveta, ako ani ja nie som. Neprosím, aby si ich vzal zo sveta, ale aby si ich ochránil od toho zlého; pretože už o nič viac nie sú deťmi temnoty ako ja. Posväť ich v pravde; lebo tvoje slovo je pravda. Ako si ty mňa poslal do sveta, tak ich ja posielam do sveta. A posväcujem sa za nich, aby mohli byť posvätení a rásť v pravde. Nemodlím sa však len za nich, ale aj za budúcich veriacich, ktorí uveria skrze ich svedectvo, ktoré budú vydávať. Nech sú všetci jedno srdce a jedna myseľ tak, ako sme ty a ja jedno: tak, ako ty si vo mne a ja v tebe, aby aj oni boli v nás a aby svet vedel, že si ma ty poslal. Dal som im slávu, ktorú si ty dal mne, aby mohli byť jedno, ako sme aj my jedno: ja v nich a ty vo mne, aby dospeli k dokonalej jednote, cez ktorú by svet plne pochopil, že si ma poslal a že si ich miloval tak veľmi, ako si miloval mňa. Túžim, aby mohli byť jedného dňa so mnou tam, kde som ja, hľadiac na slávu, ktorú si mi s láskou dal ešte pred založením sveta. Otče dobra a pravdy, svet ťa nepoznal, ale ja som ťa poznal a tí, ktorí uverili vo mňa, teraz vedia, že si to ty, čo si ma poslal. Zjavil som im teba a budem ťa im aj naďalej zjavovať, aby láska, ktorú máš ku mne, pretrvávala v ich srdciach a by som tam mohol prebývať aj ja. Nech je tak. (2)     

                                                           Piata časť 

                                                             SĽUB

                                                      TÁTO GENERÁCIA

Ktokoľvek sa v tých dňoch hriechu a nevery hanbí za mňa a za moje slová, za toho sa bude hanbiť Syn človeka, keď sa vráti v sláve svojho Otca aj so svätými anjelmi. (1)

Títo neverci, táto generácia odpadlíkov žiadajú znamenia, ale sa jej nedostane žiadneho znamenia, iba ak toho, čo dostal prorok Jonáš. Tak ako bol Jonáš v útrobách obrovskej veľryby tri dni a tri noci, tak bude aj Syn človeka pochovaný tri dni a tri noci v zemi. Naozaj, príde deň, keď obyvatelia Ninive, mesta zločincov, povstanú na súde proti tomuto pokoleniu a odsúdia ho; lebo oni sa po Jonášových slovách obrátili a kajali; a hľa, pred vami stojí ktosi väčší ako Jonáš. Aj kráľovná zo Sáby vystúpi na súde proti tomuto pokoleniu a odsúdi ho; pretože zďaleka putovala, aby počula  Šalamúnovu múdrosť a hľa, k vám prišla väčšia múdrosť, ako mal Šalamún. (2)

Ako by som opísal túto generáciu? Podobá sa deťom, ktoré sedia na trhoviskách a kričia na svojich kamarátov: „Hrali sme vám veselo na flautách, a vy ste netancovali ani nespievali. Tak sme hrali clivo, ale vy ste odmietli byť smutní.“  

Prišiel Ján, ako posol, a žil medzi vami v prostote. Všetci hovorili: „Určite má démona.“ Teraz k vám prišiel Syn človeka, teší sa naplno zo života, a vy hovoríte: „Pijan a pažravec, priateľ spodiny a hriešnikov!“ S akou dokonalosťou súdite rozpory vo vlastnom vnútri. (3)

Ó, generácia, ktorá svoj život založila na klamstve: ako môžete vy, ktorí ste bez pravdy, povedať niečo, čo má cenu počúvať? Lebo ústa hovoria to, čím je naplnené srdce. (4)

Keď nastane večer, vravievate: „Bude pekné počasie, nebo sa zapaľuje.“ A ráno usúdite: „Dnes bude škaredo, lebo nebo je zachmúrené.“ Viete presne predpovedať zmenu v počasí. A neviete rozoznať znamenia meniacich sa časov? (5)

Poďte ku mne všetci, ktorí ste unavení, strápení a znechutení životom a ja vám darujem úžasný odpočinok! Prijmite moje slová a dovoľte, aby som vás učil, lebo som jemný a láskavý. Konečne nájdete odpočinutie pre svoje duše! Lebo to, čo od vás žiadam, je pre vás prospešné a to, čo vám dávam niesť, je ľahké. (6) 

Tí z vás, ktorí si zvolili nasledovať ma, si jedného dňa zasadnú na tróny a budú súdiť tých, ktorí zatvrdili svoje srdcia a odvrátili sa od týchto spravodlivých slov. (7)

                                              MIESTO PRE VÁS

Idem vám pripraviť miesto. (1)

Chcem, aby ste vedeli: ak idem, aby som vám  pripravil miesto, zase prídem 

a zoberiem vás k sebe; aby ste aj vy mohli byť tam, kde som ja. Nech sa vaše srdce neznepokojuje: veríte v Boha, verte aj vo mňa. V dome môjho Otca je mnoho príbytkov: keby ich nebolo, povedal by som vám to. Musím odísť, ale opäť sa k vám vrátim. Ak ma naozaj milujete, budete sa radovať, lebo idem k Otcovi: Lebo môj Otec je väčší ako ja. (2)

Nedivte sa tomu, keď hovorím: Krátky čas a neuvidíte ma; a prejde chvíľa a uvidíte ma opäť. Vy budete plakať a smútiť; ale svet sa bude radovať. Vy budete zarmútení; ale váš zármutok sa premení na radosť. (3)

Keď žena rodí, má bolesti, muky; len čo však porodí, zabudne na trápenie od radosti, že na svet prišlo jej dieťa. Chvíľu možno budete zronení; ale opäť k vám prídem 

a srdce sa vám bude radovať a vašu radosť vám nikto nebude môcť vziať. (4)

                                        SĽUB DUCHA 

Je to Duch, ktorý má moc dať život. (1)

Ak ma milujete, zachovávajte moje prikázania. A ja sa budem modliť k Otcovi a On vám dá iného Utešiteľa, aby bol s vami na veky. On je Duch pravdy. Svet ho neprijíma, pretože ho ani nevidí, ani nepozná. Ale vy ho budete poznať, lebo zostane 

s vami a bude vo vás. (2)

Nenechám vás bez útechy. Kvôli vám musím odísť; lebo ak neodídem, Utešiteľ, Svätý Duch, k vám nepríde. Ak však odídem, pošlem ho k vám. 

Keď príde, zjaví svetu, čo je hriech,  čo spravodlivosť a čo súd. Hriech, pretože neveria vo mňa; spravodlivosť, lebo idem k svojmu Otcovi a neuvidíte ma; súd, pretože diabolská moc kniežaťa tohto sveta je už odsúdená. Ešte vám mám toho veľa povedať, ale teraz to nemôžete pochopiť. Avšak, keď príde Duch pravdy, uvedie vás do celej pravdy, lebo nebude hovoriť sám od seba; ale bude hovoriť všetko, čo počuje, a ukáže vám to, čo príde. (3)

On ma zvelebí a oslávi tým, že vám zjaví moju slávu. Pamätajte: všetka Otcova sláva je aj moja. Práve preto vám môžem dať tento sľub: Duch vám zjaví moju božskú prirodzenosť. (4)

Ak vás vaše dieťa požiada o chlieb, vari mu ponúknete kameň? Ak sa vášmu dieťaťu zachce ryby, či mu podáte hada? Dali by ste škorpióna maličkému, ktorý by si od vás pýtalo vajce? Keď sa teda vy, hoci ste z tohto sveta, viete postarať o svoje deti, o čo skôr dá váš nebeský Otec Svätého Ducha tým, čo ho prosia? (5)

Keď príde Utešiteľ, Duch pravdy, ktorého vám pošlem od Otca, bude vydávať o mne svedectvo. On vás naučí všetky veci a pripomenie vám všetko, čo som vám 

hovoril. (6)

                                             POZVANIE K ŽIVOTU 

Každý, kto verí v Syna, bude mať večný život. (1)

Jeden bohatý muž pripravoval veľkú hostinu a pozval mnoho hostí. Keď skončil s prípravami, poslal svojich sluhov, aby oznámili tým, ktorí boli pozvaní: „Poďte, už je všetko pripravené.“ No pozvaní sa začali vyhovárať. Prvý povedal: „Práve som kúpil pozemok a musím sa ísť naň ešte raz pozrieť. Prosím ťa, ospravedlň  ma.“ Druhý sa vyhováral: „Práve som kúpil stádo dobytka a musím ho ísť poprezerať. Prosím ťa, ospravedlň ma.“ A tretí odpovedal: „Práve som sa oženil a nemôžem prísť.“ Keď sa sluha nakoniec vrátil a oznámil, čo sa stalo, jeho pán mu prikázal: „Vyjdi rýchlo do ulíc mesta a zhromaždi chudobných, chromých, chorých a slepých.“ Sluha tak urobil, vrátil sa a hlásil: „Pane, vykonal som, ako si rozkázal a ešte sú stále voľné miesta.“ „Vyjdi teda,“ povedal bohatý muž, „von na cesty a medzi polia a pobádaj tých, ktorých stretneš, aby  vošli , nech sa naplnia všetky miesta pri mojom stole. Lebo hovorím vám, nikto z tých, ktorých som  pôvodne pozval, neokúsi z hostiny, ktorú som pripravil. (2)

Ktokoľvek počúva moje slovo a verí tomu, ktorý ma poslal, bude mať večný život a nebude odsúdený; ale prejde zo smrti do života. Nedivte sa tomu; lebo prichádza čas, keď mŕtvi začujú hlas Božieho Syna a tí, čo počujú jeho hlas, budú žiť. Aj v hroboch, zomrelí budú počuť jeho hlas a budú vzkriesení; tí, ktorí dobre činili, povstanú 

k novému životu a tí, ktorí žili v hriechu, vstanú k odsúdeniu. (3)

Toto je cesta k večnému životu: spoznajte jediného, pravého Boha a Ježiša Krista, toho, ktorý bol poslaný dolu na zem! Vezmite si moje slová k srdcu. Lebo Boh tak miloval svet, že dal svojho jediného Syna, aby zomrel, aby ktokoľvek, kto verí v neho, nezahynul, ale mal večný život. Táto dobrá správa o kráľovstve bude sa hlásať po celom svete na svedectvo všetkým národom; a potom príde koniec. (4)

                                         POSLEDNÉ ČASY

Hovorím vám: táto generácia sa nepominie, kým sa tieto všetky veci nenaplnia. (1)

Bol hospodár, ktorý vysadil vinicu a na svojom pozemku vykopal lis. Majetok ohradil vysokým plotom a postavil vežu. Potom ju prenajal vinohradníkom a odcestoval do ďalekej krajiny. Keď sa priblížil čas oberačky, poslal hospodár k vinohradníkom svojich sluhov, aby prevzali jeho podiel zo zisku. Ale vinohradníci znezdajky zaútočili na sluhov, jedného zbili, ďalšieho zabili a tretieho ukameňovali. Hospodár poslal druhýkrát sluhov, aby  po podiel;  a hoci ich bolo viac ako predtým, postihol ich podobný údel. Napokon k nim poslal svojho jediného syna, lebo si myslel, „Iste budú mať rešpekt pred mojím vlastným synom.“ Keď vinohradníci videli, že sa syn blíži, sprisahali sa proti nemu: „Toto je dedič. Ak ho zabijeme, jeho dedičstvo bude naše.“ Tak ho chytili, vyvliekli za vinicu a zabili. Pýtam sa vás: keď sa po tom všetkom majiteľ vinice vráti, čo sa stane s vinohradníkmi? (2)

Ó, ľud môj, ľud môj! Vy, ktorí vraždíte prorokov a prenasledujete tých, ktorých som k vám poslal, koľko ráz som vás chcel zhromaždiť, ako sliepka svoje kuriatka pod krídla a teraz z toho nemáte nič. Hľa, váš dom zostal pustý; a neuvidíte ma, kým nepríde čas, keď všetci povedia: „Požehnaný, ktorí prichádza v mene Pánovom.“ (3)

Kiežby ste aj vy, aspoň v tento deň spoznali večný pokoj, ktorý ste mali na dosah! Nateraz je to však skryté vašim očiam. Nebeské mocnosti sa chvejú a ľudské srdcia zmierajú od strachu v očakávaní toho, čo prichádza na svet. (4) 

Keď prídu posledné časy a uvidíte tú strašnú skazu, o ktorej hovoril Daniel, prorok „stojaci na posvätnom mieste,“ nastáva chvíľa pre tých, ktorí žijú v mestách, aby ušli do hôr. Kto bude na streche, nech nezostupuje, aby si ešte vzal  niečo z domu  a kto bude na poli, nech sa nevracia späť po svoje šaty. Beda tehotným ženám v tých dňoch. Modlite sa, aby ste nemuseli utekať v zime, alebo v sobotu: lebo príde veľké súženie, akého nebolo od počiatku sveta až doteraz, a ani potom viac nebude. A keby tie dni neboli skrátené, nikto by neprežil: a predsa kvôli Božím vyvoleným budú tie dni kratšie. (5)

Lebo príde deň, keď vám nepriatelia vykopú zákopy okolo múrov a obkľúčia vás zo všetkých strán. Mrštia vás o zem  i vaše deti s vami, a nenechajú kameň na kameni – a tá všetka bieda príde preto, lebo ste nespoznali, keď vás Boh sám navštívil. (6) 

Vidíte tie úžasné chrámové múry? Amen, hovorím vám, že tu nezostane kameň na kameni! Po Jeruzaleme budú šliapať nohy pohanov, kým sa nenaplnia ich časy. (7)

Keď budete počuť o vojnách a vravieť o skaze, nech sa nestrachuje vaše srdce: lebo najprv musia nastať tieto veci; koniec nebude hneď. Národ povstane proti národu a kráľovstvo proti kráľovstvu. Hrozivé úkazy a veľké znamenia sa zjavia na nebi. Budú znamenia na slnku a na mesiaci i na hviezdach. Na zemi bude veľká bieda a zmätok medzi národmi, hučiaci ako mocné vlny mora. Rozmnožia sa  nákazy, hladomor 

a zemetrasenia. A to všetko je začiatok útrap. Pretože sa vzrastie hriech, v mnohých vychladne láska. (8)

Budete zradení a odsúdení na smrť a všetky národy vás budú nenávidieť pre mňa. Ale zotrvávajte v bdelosti a neprestajne sa modlite, aby ste boli uznaní za hodných, uniknúť týmto hrôzam, čo majú prísť a aby ste sa mohli jedného dňa postaviť pred Mesiáša, Syna človeka. (9)

Učte sa od figovníka. Keď jeho ratolesti mladnú a vyháňajú nové lístie, viete, že leto je blízko. Nikto nepozná presný deň ani hodinu Mesiášovho návratu; dokonca ani anjeli v nebi,  len môj Otec. Ale keď uvidíte všetky tieto znamenia, budete vedieť, že ten deň sa blíži. (10)

                                                                NÁVRAT

Bdejte teda, lebo neviete v ktorú hodinu príde váš Pán. (1)

Dajte si pozor, aby vás nikto nepodviedol; lebo mnohí prídu v posledných časoch v mojom mene a povedia, „Ja som Kristus,“ a mnohých zvedú. Povstanú falošní proroci a tiež zvedú mnohých, aby uverili ich lžiam. (2)

Neverte im, keď vám povedia: „Tu je jeden taký ako Kristus, alebo ktosi ako Kristus je tam.“ Lebo povstane mnoho falošných Kristov a falošných prorokov, ktorí budú predvádzať zvláštne znamenia a zázraky. Dokonca aj spravodliví budú podvedení. Ak vám povedia: „Hľa, je na púšti “ - neponáhľajte sa hľadať ma; alebo ak povedia: „Je na skrytom mieste, ktoré len ja sám poznám“ - neverte im. Lebo ako keď blesk vzplanie na oblohe, osvieti nebesá od východu až po západ, tak bude aj s príchodom Syna človeka. (3)

V posledných časoch sa zjaví na nebi znamenie Syna človeka a medzi národmi zeme vyvolá strach; lebo uvidia Mesiáša, Syna človeka prichádzať s mocou a veľkou slávou; a uvidia Syna človeka, ktorý sedí po pravici živého Boha, ako zostupuje na nebeských oblakoch. A pošle svojich anjelov s mocným zvukom trúby; a oni zhromaždia vyvolených od štyroch vetrov, od najvzdialenejších kútov neba a zeme a odmenia každého podľa jeho skutkov. (4)

Lebo ako bolo za dní Noacha, tak bude aj pri príchode Syna človeka. Ako v dňoch pred veľkou potopou jedli, pili, ženili sa a vydávali a bezstarostne oslavovali, keď Noach vošiel do korábu. Ignorovali varovania pred blížiacou sa potopou. (5)

Podobne bolo aj za dní Lótových. Pili, kupovali a predávali, sadili a stavali. Ale prišiel deň, keď Lót odišiel zo Sodomy a liali sa oheň a žeravá síra z neba a všetci zahynuli. Tak to bude aj v deň, keď sa zjaví Syn človeka. (6)

Nedovoľte, aby vaše srdcia oťaželi vyhľadávaním pozemských radostí, rozptýlení alebo strasťami života. Nedopusťte, aby som vás pri mojom návrate našiel nepripravených; lebo ako osídlo spustené príde náhle tá chvíľa na všetkých, ktorí obývajú zem. (7)

 Dvaja budú pracovať na poli. Jeden bude vzatý a druhý ponechaný. Dve ženy budú mlieť v mlyne. Jedna bude vzatá a druhá ostane. Bdejte teda, lebo neviete, v ktorú hodinu sa vráti váš Pán. To si však uvedomte: keby tí, čo sú v dome, poznali hodinu, v ktorú sa zlodej plánuje vlámať, bdeli by a čakali a nedovolili by vyplieniť dom. Buďte si istí, že mnohí proroci a králi túžili vidieť veci, ktoré vy vidíte teraz, ale nemali príležitosť a chceli počuť veci, ktoré vy teraz počúvate a nedostalo sa im a vy ste videli, ako sa napĺňali všetky proroctvá. Pripravte si srdcia; lebo v hodinu, v ktorú to najmenej budete čakať, príde Syn človeka. (8)

Načúvajte príbehu o desiatich nevestách, ktoré si vzali lampy a vyšli v ústrety ženíchovi, aby osvietili cestu na jeho príchod. Päť bolo rozumných a päť pochabých žien. Tie pochabé si vzali lampy, ale náhradný olej so sebou nevzali; rozumné si však zobrali olej do zásoby. Keď ženích dlho neprichádzal, padla na nich únava a zaspali. O polnoci sa rozľahol krik: „ Hľa, ženích sa blíži! Prišiel čas privítať ho .“ Nevesty urýchlene vstali a začali si chystať lampy. Vtedy pochabé povedali rozumným: „Dajte nám zo svojho náhradného oleja; lebo naše lampy všetky dohoreli.“ „Nemôžeme,“ odpovedali rozumné, „ lebo nie je dosť oleja pre všetkých. Bežte, zobuďte tých, čo predávajú olej a kúpte si.“ Ale kým boli preč a hladali olej, prišiel ženích; a tie, ktoré boli pripravené, vošli s ním na svadbu a dvere sa zavreli. Neskôr sa vrátili aj ostatné nevesty a začali volať: „Pane, Pane, pusti nás dnu.“ Ale on im povedal: „Amen, hovorím vám, neviem, kto ste.“ (9)  

Blahoslavení sú tí sluhovia, ktorých pán, keď príde, nájde pripravených, ktorí budú čakať na jeho príchod, aj keby mal prísť uprostred noci, alebo nadránom. Amen, hovorím vám, oblečie si slávnostné rúcho a pozve týchto sluhov aby s ním zasadli na večeru a  vstane od stola a bude ich obsluhovať ako vážených hostí. (10) 

A tak buďte ostražití a pozorní; lebo neviete dňa ani hodiny, kedy sa vráti Syn človeka. Žite neustále pripravení s jasne horiacim svetlom; ako tí sluhovia, čo čakajú pri dverách, načúvajú, či nezaklope pán. Tých nájde pripravených a plných očakávania, keď sa vráti. (11)

Ale ľahšie sa pominie nebo i zem, ako by zo zákona vypadla čo len jediná čiarka. (12)

Šiesta časť

POSLEDNÉ KRISTOVE DNI NA ZEMI

ZRADA

Naplní sa všetko, čo proroci napísali o Mesiášovi.  Vydajú ho pohanom do zajatia, vysmejú, opľujú ho a potupia.  Biť ho budú aj ho zabijú, ale on na tretí deň vstane z mŕtvych.(1)

Už čoskoro odídem z tejto zeme.  Ešte sa nenaplnil čas, a preto kam ja idem, tam vy nemôžete ísť.  Jedzme ešte spoločne túto poslednú Veľkonočnú večeru, skôr než príde čas môjho utrpenia; lebo pravdu vám hovorím: Nebudem viac sláviť Veľkú noc, dokiaľ sa v kráľovstve Božom nenaplní všetko to, čo Pascha znamená; ani nebudem piť z plodu viniča, dokiaľ nepríde kráľovstvo Božie. 

Tento chlieb predstavuje moje telo, ktoré sa vydáva za vás.  Jedzte ho na moju pamiatku.  Toto víno je znamením novej Božej zmluvy o spáse, zapečatenej mojou vlastnou krvou, ktorú som prelial za vás.(2)

Musím položiť svoj život tak, ako predpovedali proroci.  Veľký zármutok však príde na toho, kto zradil Syna človeka.  Bolo by preňho lepšie, keby sa vôbec nebol narodil.  Toto nepatrí vám všetkým, veľmi dobre poznám tých, ktorých som si vyvolil; ale je napísané: „Ten, ktorý sa delí so mnou o môj chlieb, ma zradí.” Hovorím vám to teraz, skôr, než sa to stane, aby ste potom vo mňa uverili.(3)

Chváliš sa, že si ochotný položiť za mňa svoj život?  Žiaľ, všetci ma opustíte v tú noc, keď ma zradia, ako napísali proroci: “Budem biť pastiera a ovce sa rozpŕchnu”.(4)

Ó, Otče, čuj moju modlitbu!  Ak je to možné, nech ma minie táto skúška.  Ale nie moja, lež tvoja vôľa nech sa stane.(5)

Hľa, prišla hodina, keď Syna človeka vydajú do rúk hriešnikov.  Majte sa na pozore, lebo kto žije z meča, mečom zahynie.(6)

Ako je len možné, že bozkom zrádzate Syna človeka a že ma zatýkate ako zlodeja – 

s mečmi a kyjmi?  Denne som bol s vami v chráme a vy ste nikdy na mňa nevztiahli ruky.  Ale toto je vaša hodina a moc temnosti.(7)

Či neviete, že by som sa mohol modliť k svojmu Otcovi a on by zoslal dvanásť légií anjelov na moju obranu? Lenže ako by sa potom naplnilo Písmo, ktoré predpovedá, že sa to musí stať práve takto?  Teraz bude Syn človeka oslávený a Boh bude v ňom vyvýšený.(8)

SÚD A KRÍŽ

Nemáš nado mnou žiadnu moc, len ak ti je to dané zhora.(1)

Prečo ma skúšate a kladiete mi tieto otázky?  Mali by ste sa spýtať tých, ktorí ma počúvali.  Oni vedia veľmi dobre, čo som povedal.  Nešíril som svoje posolstvo tajne, hovoril som otvorene, aby ma svet počul.  Učil som verejne v svätyniach i na nádvoriach chrámu, kde sa zhromažďovali moji nasledovníci.

Ak to, čo som povedal, porušilo zákon, dokáž mi to.  Ale ak som hovoril pravdu, prečo ma potom biješ?(2)

Moje kráľovstvo nie je z tohto sveta.  Keby moje kráľovstvo bolo z tohto sveta, moji nasledovníci by zobrali do rúk zbrane, aby ho bránili, a neupadol by som do vašich rúk. Ale moje kráľovstvo nie je na zemi. 

Máte však pravdu, keď ma obviňujete z toho, že som kráľ.  Pre toto záver som sa narodil a kvôli tomuto som prišiel na tento svet: aby  som bol svedkom o pravde.  Všetci tí, ktorí milujú pravdu, uznávajú aj moje učenie.(3)

Teraz bude princ tohto sveta zvrhnutý, ale keď odídem z tejto zeme, pritiahnem k sebe všetkých ľudí.(4)

Najviac zo všetkého ma môj Otec miluje preto, lebo kladiem svoj život, aby som si ho naspäť vzal.  Žiaden človek mi ho neberie, sám ho dávam z vlastnej vôle.  Mám moc dať ho a mám moc zase si ho vziať.  Otec mi dal toto právo i moc.(5)

(6)Otče, odpusť im, lebo nevedia, čo robia.

Eli, Eli, lama sabachthani!*

*Bože môj, Bože môj, prečo si ma opustil?

PO ZMŔTVYCHVSTANÍ

Vy blázni, ako ťažko veríte tomu, čo hovorili proroci!  Či nemal Kristus toto všetko pretrpieť, a tak vojsť do svojej slávy!  Nebuďte už viac neveriaci, ale verte.(1)

Toto je to, čo som vám hovoril, kým som bol medzi vami, že sa musí naplniť všetko, čo bolo o mne napísané v zákone Mojžišovom,  v prorokoch a v žalmoch,  že Kristus musí trpieť a na tretí deň vstať z mŕtvych a v jeho mene sa bude všetkým národom, počnúc od Jeruzalema, kázať pokánie a odpustenie hriechov.(2)

Viem, odkiaľ som prišiel a kam idem.  Vy však neviete, odkiaľ som prišiel, ani kam idem.  Vy ste pozemskí.   Ja som zhora.   Vy ste z tohto sveta.  Ja nie som.(3)

Nik nevystúpil do neba, okrem toho, ktorý zostúpil z neba, Syna človeka, ktorý je v nebi.  Choďte a povedzte mojim bratom, že vystúpim k svojmu Otcovi a k vášmu Otcovi; k svojmu Bohu a k vášmu Bohu.(4)

Prečo sa trápite a dovolíte pochybnosti, aby naplnili vašu myseľ? Upokojte sa! Pozrite na moje ruky a na nohy.  Dotknite sa ma a presvedčte sa o mojom zmŕtvychvstaní; lebo duch nemá telo a kosti a vidíte, že ja mám.  Pretože ste ma videli, veríte.  Blahoslavenejší sú tí, ktorí ma nevideli, a veria.(5)

O malú chvíľu ma už svet neuvidí, ale moja prítomnosť zostane s vami, a pretože ja žijem, vy budete žiť tiež.(6)

VŽDY

Ako môj Otec poslal mňa, tak aj ja posielam vás.(1)

Choďte teda a učte všetky národy, krstiac ich v meno Otca, a Syna, a Svätého Ducha.  Choďte do celého sveta a ohlasujte túto dobrú zvesť všetkým ľuďom.  Tí, ktorí veria a sú pokrstení, budú zachránení; ale tí, ktorí neveria, budú zatratení.(2)

Očakávajte Otcovo zasľúbenie, o ktorom ste odo mňa počuli; lebo Ján Krstiteľ krstil svojich nasledovníkov vodou, vy budete pokrstení Duchom Svätým.(3)

Prijmete novú moc, keď Svätý Duch zostúpi na vás a budete mi svedkami – 

v Jeruzaleme,  v Judsku, v Samárii, až do posledných končín sveta.  Prijmite Svätého Ducha.(4)

Učte ľudí všetko, čo som vás ja naučil a pamätajte…Ja som vždy s vami až do konca sveta.(5)

“Ak sa niekedy božskosť zjavila na zemi, bolo to v osobe Krista.  Ľudská myseľ nikdy neprevýši výšku a morálnu kultúru, ktorá vyžaruje z Ježišových slov.”

                                                                                                                            - Goethe

Pred dvetisíc rokmi jeden človek navždy zmenil chod dejín.  Za svojich krátkych tridsaťtri rokov sa stal ohniskom pozoruhodného  politického a sociálneho konfliktu. Bol odsúdený a popravený ako obyčajný zločinec a jeho rastúci zástup nasledovníkov bol odhodlaný trpieť a zomrieť za vieru, že On je živý a že je skutočný Syn Boží, ako to aj sám o sebe vyhlásil.  V kontexte našej doby majú jeho slová stále jedinečný dokonca revolučný význam, a sú naplnené útechou i výzvou k zmene.  “Prišiel som,” povedal, “aby ste objavili život a aby ste mohli žiť naplno.”  V tomto novom preklade ponúka Lee Cantelon čerstvý vhľad do posolstva a do učenia človeka, ktorý sám seba nazýval Mesiášom, Svetlom sveta. 

“Už celé stáročia sa hromadia dôkazy o tom, že Ježiš bol jednoznačne najvplyvnejšou osobnosťou spomedzi všetkých ľudí na tejto planéte -  ak pozorujeme jeho pôsobenie na dejiny.  Tento vplyv všetko prevyšuje.

Kenneth Scott Latourette 

vynikajúci profesor histórie z Yaleskej  univerzity                                 

“Je jeden Boh a jeden most medzi ľudstvom a Bohom – človek, Ježiš Kristus,…ktorý zomrel, aby nás oslobodil.”

                                                                                                                        Sv. Pavol

